Denbighshire Countryside Service - Llwybr Gogledd y Berwyn\nMae'r llwybr mewn pum rhan. Byddwch yn ei ddilyn drwy leoedd diarffordd a thirweddau rhyfeddol, mawreddog a heddychlon. Byddwch yn darganfod olion hen chwareli llechi ble bu cenedlaethau o ddynion yn llafurio ar lethrau'r mynydd. Brasgamwch dros y grug ar y grib. Mwynhewch y golygfeydd rhagorol. Cewch flas ar heddwch a llonyddwch mawr yr unigeddau.\nMapiau: OS Explorer 255\nPellter: 24 km/15 milltir (y llwybr i gyd)\nAmser: Gadewch ddiwrnod a hanner (y llwybr i gyd)\nGraddfa: Y rhan gyntaf yn hawdd, ond y gweddill yn anodd.\n/ Llwybr Gogledd y Berwyn\nCroeso i Lwybr Gogledd y Berwyn. Dyma lwybr llinellol sy'n rhedeg am bymtheg milltir dros fynyddoedd gwyllt y Berwyn ar ochr ddeheuol yr Afon Ddyfrdwy. Yn Gyntaf, dewiswch eich man cychwyn. Os rydych am gerdded y llwybr ar ei hyd am 15 milltir, yna dechreuwch naill ai yng Nghorwen neu yn Llangollen, mae'r ddwy dref ar briffordd yr A5 (Caergybi-Llundain), nid nepell o ffin Lloegr.\nO dref Corwen mae'r arweiniad hwn yn cychwyn ond gallwch gerdded Llwybr Gogledd y Berwyn o'r naill gyfeiriad neu'r llall. Os dewiswch fynd o Langollen i Gorwen, cerddwch rannau'r llwybr o chwith. Os oes well gennych daith gerdded fyrrach, yna dewiswch ran neu ddwy yn ôl eich anghenion. Gallwch deithio i'r dechrau ar y trên stem neu gallwch ddod yn ôl ar y trên ar ôl cyrraedd pen y daith. Gallwch greu taith gylchol sy'n cyfuno Llwybrau Gogledd y Berwyn a Llwybr Dyffryn Dyfrdwy gan ddefnyddio'r llwybrau cysylltiol sydd yng Ngharrog ac yng Nglyndyfrdwy.


Bwyd y môr | Amgueddfa Cymru\nRydych chi yn: Hafan > Addysg > Amgueddfa Genedlaethol y Glannau > Ysgolion Gynradd > Bwyd y môr\nBwyd y môr - Addysg: Amgueddfa Genedlaethol y Glannau\n3 grŵp, hyd at 30 o ddisgyblion ym mhob un.\nPlant meithrin � blwyddyn 2.\nNod gweithgareddau�r bore yw rhoi cyfle i blant ddysgu am y diwydiant pysgota yng Nghymru, ddoe a heddiw. Cocos a chregyn gleision:\nMewn sesiwn a hwylusir, bydd y plant yn cwrdd ag actores sy�n chwarae rhan casglwr cocos Cymreig. Byddant yn dysgu am draddodiadau ac arferion casglu cocos yn ardal Bae Abertawe, a hefyd hanes y diwydiant cregyn gleision yn y Gogledd. Bydd cyfle i rai o�r plant wisgo fel gweithwyr pysgod, gan gymryd eu hysbrydoliaeth o hen luniau. Blychau archwilio:\nMewn sesiwn dan arweiniad athro, bydd y dosbarth yn rhannu�n grwpiau i drafod cynnwys a gweithgareddau�r blwch Bwyd y môr. Anogir plant i feithrin sgiliau iaith a sylwi trwy ofyn ac ateb cwestiynau. Rhaid i oedolyn o�r ysgol fod yn gyfrifol am bob grŵp a blwch. Bydd canllawiau ar gael i�r oedolion ar gyfer pob gweithgaredd, sy�n cynnwys rhestr o gwestiynau, esboniadau a gwybodaeth berthnasol arall.\nLlwybr y môr:\nMewn sesiwn dan arweiniad athro, bydd y dosbarth yn rhannu�n grwpiau (gydag oedolyn yn gyfrifol am bob un) i gwblhau�r llwybr. Anogir plant i feithrin sgiliau iaith a sylwi, wrth iddyn nhw chwilio am eitemau gwahanol o amgylch yr Amgueddfa.\nBydd cyfres o gardiau wedi�u lamineiddio ar hyd y llwybr, yn dangos yr eitemau mae�n rhaid i�r plant eu darganfod. Ar ôl ffeindio�r eitem, bydd yr oedolyn yn darllen gwybodaeth amdani i�r plant. Wedyn, byddant yn nodi beth yw�r cysylltiad rhwng yr eitem â�r môr. Amser rhydd:\nEfallai yr hoffai athrawon fynd â�r plant am dro i�r ardal leol � gallwch gerdded i draeth Abertawe a marchnad y ddinas a�i stondinau pysgod.\nDatblygu sgiliau arsylwi wrth edrych yn ofalus ar eitemau ac arddangosfeydd.\nDatblygu sgiliau iaith wrth ofyn ac ateb cwestiynau am eitemau ac am y gorffennol.\nMeithrin dealltwriaeth o sut mae�r môr wedi chwarae rhan bwysig yn hanes Cymru.\nMeithrin dealltwriaeth o fwyta�n iach.


Adfywio'r Rhyl: Prosiect Isadeiledd Gwyrdd | Cyngor Sir Ddinbych\nCartref » Cymunedau a byw » Adfywio » Adfywio'r Rhyl » Prosiect Isadeiledd Gwyrdd\nAdfywio'r Rhyl: Prosiect Isadeiledd Gwyrdd\nYnglŷn â Gwyrddio'r Rhyl\nMae'r prosiect Isadeiledd Gwyrdd a ariannwyd drwy gyllid Trawsnewid Trefi Llywodraeth Cymru (gwefan allanol) wedi canolbwyntio ar ddatblygu a gwella mannau Gwyrdd yn ac o amgylch Canol Tref y Rhyl, er mwyn creu cynefinoedd newydd, a darparu ‘coridorau gwyrdd’ i gysylltu canol y dref â mannau cyfoethog o ran bioamrywiaeth megis Pwll Brickfields, Ffos y Rhyl a Glan Morfa.\nMae'r cynlluniau yn cynnwys coed, cloddiau ac ymylon blodau gwyllt ar Gaeau Chwarae Ffordd Las, dolydd blodau gwyllt a chynlluniau plannu gwell i gymryd lle'r gwair artiffisial ym maes parcio West Kinmel Street, mwy o goed a phlannu gwell ym maes parcio Crescent Road, agor i fyny ac ychwanegiad o goed a phlannu ym maes parcio Crescent Road, agor i fyny a phlannu yn rhan flaen yr hen ardal Gemau Aml-ddefnydd ar Crescent Road, ychwanegu coed i wella'r ardal Tyfu Bwyd Cymunedol yn y lleoliad hwn, wal werdd i'r adeilad ar gornel Ffordd Wellington ac Elwy Street, ac ardal wedi'i phlannu ar waelod y goeden London Plane tu allan i'r orsaf heddlu.\nCaeau Chwarae Ffordd Las\nHen lecyn gemau amlddefnydd Crescent Road\nMaes Parcio Gorllewin Stryd Cinmel\nMaes Parcio Crescent Road\nCoeden London Plane y tu allan i'r Orsaf Heddlu\nMae'r gwaith a drefnwyd ar gyfer Meysydd Chwarae Ffordd Las wedi'i gwblhau heblaw am ailgyflenwi rhai o'r planhigion cloddiau yr hydref hwn. Mae'r gwaith yn cynnwys plannu gwrych rhywogaeth gynhenid ar berimedr Meysydd Chwarae Ffordd Las wrth ymyl Ffordd Las a Marsh Road, a chynnwys grwpiau o goed gyda dôl blodau gwyllt ar y gwaelod.\nCynllun Trefniadau Cyffredinol\nRoedd y ffensys ger y ffordd wedi eu cadw, a bydd ffens ar ochr fewnol y man a blannwyd yn diogelu'r coed a'r blodau.\nMae'r lluniau yn dangos cloddio un o'r pyllau coed, gyda graean ar y gwaelod ar gyfer draenio, yna haen o bridd, cyn plannu'r goeden. Mae'r goeden wedi'i chysylltu i'r tri pholyn i gynnig sefydlogrwydd ac mae'r bibell a ddangosir yn galluogi'r dyfrio cychwynnol angenrheidiol i gyrraedd y gwreiddiau, sy'n helpu i sefydlu’r coed.\nMae'r lluniau isod yn dangos paratoi'r ddaear ar gyfer plannu, yr ardal sydd wedi'i ffensio gyda'r gwrych wedi'i osod ac ardal gyda'r coed a'r pridd arbenigol a chymysgedd o hadau dôl blodau gwyllt.\nRoedd yna ardal rhandir yng nghefn y safle yn barod, ond roedd y prosiect yn gyfle i drawsnewid hwn i ofod gwyrdd gweithredol a deniadol y gall pawb gael mynediad yno.\nMae'r lluniau yn dangos rhywfaint o'r gwaith paratoi ar gyfer y tyllau coed a phlanhigion ar gyfer y ffrynt, y daliwr planhigion a ychwanegwyd yn yr ardal flaen a golygfa o Gordon Avenue.\nBydd mawn dôl blodau gwyllt yn cael ei ychwanegu i waelod y coed yr hydref hwn.\nRoedd dau ddaliwr planhigion wedi eu gosod yn ardal y rhandir gyda rhai coed ffrwythau.\nMae staff Cefn Gwlad Sir Ddinbych a phartneriaid wedi bod yn cynnal sesiynau wythnosol ar y safle i wella gwaith cymunedol, rhoi sylw i'r coed a'r blodau gwyllt newydd a blannwyd a chefnogi preswylwyr lleol a grwpiau cymunedol yn eu tymor tyfu cyntaf.\nMae'r cynllun wedi canolbwyntio ar wella plannu a seilwaith o amgylch y coed sydd eisoes wedi eu sefydlu ar y safle. Mae'r gwaith yn cynnwys dalwyr planhigion newydd a newid y dywarchen artiffisial gyda thywarchen dôl blodau gwyllt.\nMae'r gwaith wedi dechrau ac mae rhai o'r dalwyr planhigion nawr wedi eu gosod, fel y dangosir isod. Yn yr hydref wrth i'r tywydd oer, mwy llaith gyrraedd, bydd tywarchen dôl blodau gwyllt yn lle'r dywarchen artiffisial a'r daliwr planhigion a gwaith arall wedi'i gwblhau. Mae'r lluniau isod yn rhoi syniad o’r cynnydd a wnaed hyd yma.\nMae'r cynllun hwn wedi galluogi cyflwyno coed i'r ardal a blanwyd eisoes, ac ailwampio'r planhigion sydd yna'n barod ar gyfer gwella peillio a dringwyr i ddarparu diddordeb fertigol a meddalu llwybr y ffens. Mae ardal oedd wedi ei gorchuddio’n flaenorol mewn rhisgl wedi’i blannu gyda thywarchen dôl blodau gwyllt, sydd yn cynnwys bylbiau wedi eu plannu.\nBydd yna fwy o waith i wella'r ardal dôl blodau gwyllt yr hydref hwn, a'r flwyddyn nesaf gyda'r tyfiant newydd, dylid cael gwledd o flodau gwyllt ar y safle.\nMae'r rhan fwyaf o'r cynlluniau wedi canolbwyntio ar gynyddu'r nifer o goed/gorchudd canopi o fewn canol y dref a chyflwyno gwelliannau i blanhigion i wella cynefinoedd a pheillio, ond roedd y cynllun hwn yn ymwneud â chadwraeth coeden London Plane bresennol. Roedd y gwreiddiau coed yn agos at yr wyneb ac yn gwthio i fyny'r pafin oedd yn broblem i'r goeden a'r troedffordd.\nCodwyd y pafin o amgylch y goeden yn ofalus i osgoi difrod i wreiddiau'r goeden, ac roedd ymyl cwrb newydd wedi'i osod i’r prif safle a rhywfaint o swbstrad i orchuddio gwreiddiau'r goeden. Bydd y gwelliannau a wnaed yn galluogi dal dŵr fydd yn helpu'r goeden a rhywfaint o laswellt ar waelod y goeden wedi cwblhau'r cynllun hwn.\nMae'r lluniau isod yn dangos y lleoliad cyn ac ar ôl y gwaith.\nMae'r Gwasanaethau Cefn Gwlad wedi bod yn dyfrio a chynnal a chadw'r cynlluniau er mwyn iddynt sefydlu, ac maent yn awyddus i hybu a chefnogi cyfleoedd gwirfoddoli yng Nghanol y Dref, os byddwch chi neu rywun rydych yn ei adnabod â diddordeb mewn bod yn Wirfoddolwr Cefn Gwlad neu Gefnogwr Cymunedol yna gallwch anfon e-bost: amy.trower@sirddinbych.gov.uk neu gwnewch gysylltiad drwy Facebook (gwefan allanol), neu Twitter (gwefan allanol).


Blog gwadd: Carys Lee, gweithiwr cymorth i ddioddefwyr ifanc gydag Umbrella Cymru | Gwent Police and Crime Commissioner\nBlog gwadd: Carys Lee, gweithiwr cymorth i ddioddefwyr ifanc gydag Umbrella Cymru\nCaiff Umbrella Cymru ei gomisiynu gan Swyddfa Comisiynydd yr Heddlu a Throseddu Gwent i ddarparu gwasanaethau cymorth i unrhyw berson ifanc nad yw eto’n 18 oed y mae trosedd neu ymddygiad gwrthgymdeithasol wedi effeithio arno. Mae'r gwasanaeth ar gael i unrhyw ddioddefwr ifanc neu dyst i drosedd neu ymddygiad gwrthgymdeithasol ni waeth pryd y digwyddodd yr helynt.\nYmunais ag Umbrella Cymru fel gweithiwr cymorth i ddioddefwyr ifanc ym mis Medi 2020 ar ôl gweithio mewn ysbyty iechyd meddwl diogel cyn hynny. Roeddwn i’n awyddus i ddefnyddio'r sgiliau a'r wybodaeth a gefais wrth gefnogi oedolion â'u hiechyd meddwl i helpu plant a phobl ifanc.\nMae'r plant a'r bobl ifanc yr ydym yn eu cefnogi yn cael eu hatgyfeirio i ni mewn gwahanol ffyrdd. Mae rhai yn cael eu hatgyfeirio gan yr heddlu yn dilyn digwyddiad diweddar, ac mae eraill yn cael eu hatgyfeirio gan eu hysgolion neu eu rhieni. Mae rhai plant a phobl ifanc yn cysylltu â ni eu hunain ac rydym yn annog mwy o bobl ifanc i wneud hyn. Mae ein cymorth am ddim ac yn gyfrinachol, felly hoffem i bobl ifanc wybod ein bod ni yma i’w helpu.\nRydym yn gweld mai’r rhesymau mwyaf cyffredin i bobl ifanc fanteisio ar ein cymorth yw bwlio, neu ar ôl iddyn nhw ddioddef ymosodiad. Yn aml mae’n eu helpu i gael rhywun i siarad ag ef y tu allan i'r ysgol neu’r amgylchedd teuluol.\nPan fyddwn ni wedi cysylltu â pherson ifanc, mae amrywiaeth o gymorth y gallwn ei gynnig. Gall hyn gynnwys cymorth emosiynol, a bod yn rhywun diduedd i siarad ag ef, neu gynnig arweiniad ymarferol ar bethau fel cydberthynas iach neu gadw'n ddiogel ar-lein. Gallwn ni hefyd arwain pobl ifanc drwy ymarferion magu hyder i'w helpu i feithrin eu hunan-barch a'u cefnogi gyda strategaethau ymdopi i leddfu'r effaith y mae digwyddiad yn ei chael ar eu perthynas ag eraill, eu hymddygiad neu eu bywyd o ddydd i ddydd.\nEr enghraifft, yn ddiweddar roeddwn i’n cefnogi person ifanc a oedd yn cael problemau yn rheoli ei ddicter ac a oedd yn ymateb yn dreisgar pryd bynnag y byddai’n cael ei gynhyrfu. Roedd hyn yn gwbl ddealladwy oherwydd natur y digwyddiad yr oedd wedi ei ddioddef, felly roeddwn i eisiau gweithio gyda fe ar ymdopi â'r effaith a rheoli ei ymatebion i emosiynau. Roeddwn i wedi gallu ei gyflwyno i'r dechneg wreiddio 5-4-3-2-1 sy'n ffordd syml o helpu pobl i ganolbwyntio ar eu hamgylchedd presennol a lliniaru sefyllfa. Cafodd y person ifanc lawer o lwyddiant yn defnyddio'r dechneg hon ac mae wedi adrodd ei bod yn gymorth enfawr.\nY dechneg wreiddio 54321\nMae'r dechneg hon yn ddefnyddiol iawn i helpu i leddfu pryder a theimladau o ddicter drwy wneud i chi ganolbwyntio ar eich amgylchedd, ac mae’n un o blith llawer o dechnegau ac ymarferion yr ydym yn eu defnyddio gyda'r bobl ifanc yr ydym yn eu cefnogi.\n5 peth y gallwch chi eu gweld\n4 peth y gallwch chi eu teimlo\n3 pheth y gallwch chi eu clywed\n2 beth y gallwch hi eu harogli\n1 peth y gallwch chi ei flasu\nFy nghyngor i riant, gwarcheidwad, athro neu unrhyw un arall sy'n gyfrifol am blentyn neu berson ifanc y mae trosedd wedi effeithio arno, yw bod yno a gwrando heb farnu. Rhowch gefnogaeth emosiynol ond peidiwch â gwthio os nad yw'n barod amdani eto. Helpwch eich plentyn neu berson ifanc i allu manteisio ar gymorth proffesiynol cyn gynted ag y bydd yn barod, oherwydd gall hyn helpu i leihau'r effaith hirdymor y gall bod yn ddioddefwr neu’n dyst i drosedd ei chael arno.


Radio Cymraeg - Wicipedia\n1 Darlledu yn y Gymraeg ar radio'r BBC\n2 Darlledu yn y Gymraeg ar radio masnachol\n5 Cyswllt allanol\nDarlledu yn y Gymraeg ar radio'r BBCGolygu\nCyndyn iawn oedd y BBC i ddarlledu yn Gymraeg a Gaeleg yn nyddiau cynnar radio. Cynhyrchai gorsaf darlledu Caerdydd peth o'i deunydd ei hun yn y 1920au, gan gynnwys ambell i gân a sgwrs Gymraeg. Ar orsaf 5WA, Caerdydd, y clywyd Cymraeg gyntaf erioed ar y radio ar 13 Chwefror, 1923 ar gân gan Mostyn Thomas, ac ar Ddydd Gŵyl Ddewi 1923 ar lafar gan y Parchedig Gwilym Davies ac yna gan Huw J. Huws. Ond ardal Caerdydd yn unig a glywai'r darllediadau Cymraeg hyn. Yr unig raglen Gymraeg a glywid ledled Cymru oedd y rhaglen a ddarlledwyd o 1927 ymlaen o Ddulyn. Roedd arweinyddiaeth y BBC yn cynnal polisi darlledu cenedlaethol Brydeinig a Seisnig ac yn gwrthod sefydlu gwasanaeth Cymreig na Chymraeg am hir amser. Wedi ymgyrchu dygn yng Nghymru caniatawyd i stiwdio Bangor gynhyrchu rhaglenni Cymraeg o 1935 ymlaen. Darllediad gan David Lloyd George ar 8 Tachwedd 1923 oedd y darllediad Cymraeg cyntaf o stiwdio Bangor.\nRoedd Pwyllgor Darlledu Prifysgol Cymru yn rhan bwysig o'r ymgyrchu ac erbyn 1937 llwyddwyd i sefydlu Rhanbarth Cymreig y BBC yn lle rhanbarth y Gorllewin ('Teyrnas y Brenin Arthur') a gynhwysai de-orllewin Lloegr yn ogystal â Chymru. Roedd cwynion gwrandawyr de-orllewin Lloegr am yr ychydig oriau o ddarlledu Cymraeg hefyd yn rhan o'r pwysau ar y BBC i sefydlu'r Rhanbarth Cymreig. Ond pan ddechreuodd yr ail ryfel byd diddymwyd gwasanaeth Rhanbarth Cymru'r BBC. Bu raid i Undeb Cymru Fydd ymgyrchu dros adfer y darllediadau Cymraeg. Llwyddwyd i gael tair awr a hanner yr wythnos erbyn 1940. 1940 oedd y flwyddyn y cynhaliwyd yr Eisteddfod Genedlaethol ar y radio.\nAdferwyd gwasanaeth radio Rhanbarth Cymru yn 1945 ond bu'n rhaid disgwyl hyd 1977 cyn y cafwyd y gwasanaeth Cymraeg cyflawn cyntaf, sef Radio Cymru ar y BBC. Hywel Gwynfryn oedd cyflwynydd cyntaf Radio Cymru. Dim ond yn ystod y bore y darlledwyd rhaglenni ar y dechrau, ond erbyn heddiw mae rhaglenni Cymraeg yn dechrau am 5 o'r gloch y bore ac yn terfynu am 1 o'r gloch y bore wedyn. Mae'n bosib clywed y rhaglenni hyn ar y we, hefyd. Darlledir rhaglen frecwast arbennig (yng nghwmni Ray Gravell cyn ei farwolaeth yn 2007) bob bore Llun i Gwener ar gyfer de-orllewin Cymru yn fyw o stiwdio'r BBC yng nghanol Abertawe.\nDarlledu yn y Gymraeg ar radio masnacholGolygu\nDarlledir yn rhannol yn Gymraeg ar orsafoedd radio masnachol hefyd. Mae Champion 103 yng Nghaernarfon yn darlledu i Ynys Môn a Gwynedd ar 103 FM gyda rhaglenni Cymraeg adeg brecwast a'r prynhawn. Dan gytundeb ag Ofcom i ddefnyddio'r Gymraeg a'r Saesneg yn hafal am o leiaf 12 awr bob dydd.\nMae 'chwaer orsaf' Champion 103, Coast 96.3, yn darlledu i lannau'r gogledd gyda rhaglenni Cymraeg gyda'r nos. Dan gytundeb ag Ofcom i ddarlledu o leiaf awr o raglen Gymraeg bob dydd rhwng dydd Sul a dydd Gwener.\nMae Classic Gold Marcher yng ngogledd-ddwyrain Cymru a rhannau o Sir Gaer yn rhannu rhaglenni Cymraeg Champion 103 a Coast 96.3. Dan gytundeb ag Ofcom i ddarlledu o leiaf awr o raglen Gymraeg bob dydd rhwng dydd Sul a dydd Gwener.\nMae Radio Ceredigion yn darlledu ers 1992 o Aberystwyth ar 96.6, 97.4 a 103.3 FM. Dan gytundeb ag Ofcom mae'n fod i drin y Gymraeg a'r Saesneg yn gyfartal, ond ers iddo gael ei gymryd drosodd gan y cwmni darlledu Seisnig Town and Country Broadcasting mae wedi cael ei feirniadu gan Gyfeillion Radio Ceredigion am ddarlledu "bron yn gyfan gwbl yn Saesneg". Mae Ofcom yn arolygu'r sefyllfa.\nMae 1170 Sain Abertawe wedi darlledu rhaglenni Cymraeg fel arfer yn y nosweithiau ers 1974 gydag ychydig o Gymraeg i'w chlywed adeg brecwast. Yr orsaf hon sy'n gyfrifol am ddechrau gyrfaoedd nifer o ddarlledwyr y BBC, megis Siân Thomas, Garry Owen a Huw Edwards. Dan gytundeb ag Ofcom i ddarlledu o leiaf 12 awr o raglenni Cymraeg bob wythnos.\nRoedd 'chwaer orsaf' Sain Abertawe, Valleys Radio, a oedd yn darlledu ar draws cymoedd y de o'i stiwdio yng Nglyn Ebwy, yn cynnig tair awr o raglenni Cymraeg bob nos Sul rhwng 7yh a 10yh. (Angharad Rhiannon Davies oedd yn cyflwyno.) Roedd dan gytundeb ag Ofcom i ddarlledu o leiaf 2 awr o raglenni Cymraeg bob wythnos ac hyrwyddo defnydd yr iaith. Daeth i ben Ddydd Iau, 30 Ebrill, 2009, am 10yb.\nMae Radio Sir Gâr dan gytundeb ag Ofcom i ddarlledu rhaglenni Cymraeg gyda'r hwyr ers ei sefydliad, ond cafwyd dadleuon a phrotestio ynglŷn â'u tuedd i hepgor y cytundeb hwn.\nMae Radio Acen, sydd â'i stiwdio yng Nghaerdydd, yn darlledu rhaglenni Cymraeg yn arbennig ar gyfer dysgwyr drwy'r dydd ar y we.\nCredir bod GCap Media, sy'n berchen ar Champion, Coast a Red Dragon yng Nghaerdydd yn ystyried cychwyn gorsaf Gymraeg ar DAB yn y Brifddinas.\nMae Radio Sir Benfro dan gytundeb ag Ofcom i ddarlledu o leiaf 1 rhaglen Gymraeg bob wythnos.\nMae Bridge FM ym Mhen-y-bont ar Ogwr dan gytundeb ag Ofcom i hyrwyddo'r Gymraeg.\nDan gytundeb ag Ofcom, dylai 96.4FM The Wave yn Abertawe ddefnyddio'r Gymraeg ar adegau priodol, ond nid oes sôn am hyn ar yr orsaf.\n↑ 1.0 1.1 1.2 John Davies, Hanes Cymru, tt 542, 566 (The Penguin Press, 1990)\n↑ 2.0 2.1 Gwyn Jenkins, Andy Misell, a Tegwyn Jones, Llyfr y Ganrif, tud. 101 (y Lolfa, 1999)\n↑ "Dim digon o Gymraeg ar Radio Ceredigion", Newyddion BBC Cymru, 22.10.2010.\nGellir gweld cytundebau pob gorsaf radio masnachol ar wefan Ofcom\nRadio Cymru Archifwyd 2007-03-03 yn y Peiriant Wayback.\nWedi dod o "https://cy.wikipedia.org/w/index.php?title=Radio_Cymraeg&oldid=10938033"\nLast edited on 7 Mehefin 2021, at 03:30\nNewidiwyd y dudalen hon ddiwethaf ar 7 Mehefin 2021, am 03:30.


Colegau Addysg Bellach yn barod am newid #NewidHinsawdd\n(Llun: Coleg y Cymoedd)\nBydd llawer o golegau Addysg Bellach yn cymryd rhan mewn streic newid hinsawdd fyd-eang heddiw (20 Medi 2019), cyn uwchgynhadledd hinsawdd frys y Cenhedloedd Unedig. Mae'r streic wedi'i hysbrydoli gan Greta Thunberg, actifydd amgylcheddol 16 oed o Sweden.\nUn o’r colegau sy’n cymryd rhan yw Coleg y Cymoedd, lle “ymgasglodd cannoedd o ddysgwyr, gweithwyr addysg ac aelodau undeb ar bedwar campws y coleg i ddangos eu cefnogaeth i'r ymdrech fyd-eang i dorri allyriadau carbon 45% dros y degawd nesaf”. Diolchodd Karen Phillips, Pennaeth a Phrif Weithredwr Coleg y Cymoedd, i ddysgwyr a staff am eu cyfraniadau.\nMewn ymateb, fe wnaeth Vikki Howells AC trydaru “mae’n bositif gweld streiciau lleol yn digwydd, gan gynnwys ymdrechion Coleg y Cymoedd a mwy.”\nYmunodd coleg arall â'r cyfryngau cymdeithasol hefyd, “Does dim Planed B. Dyma’r unig un sydd gennym, ac mae’n rhaid i ni ymladd drosti. Ar Fedi 20-27, rydym yn cefnogi #StreicyrHinsawdd i wneud yn siŵr bod ein harweinwyr yn gwrando ar ein galwadau am weithredu brys ar yr hinsawdd NAWR” – Grwp NPTC.\nMae Coleg Pen-y-bont yn cefnogi myfyrwyr a staff i ddysgu mwy am newid yn yr hinsawdd a sut y gallant oll wneud gwahaniaeth, “Gadewch i ni ddangos i'r byd bod #ColegPenybont yn barod am newid”.\nDywedodd Iestyn Davies, Prif Weithredwr ColegauCymru, “Mae Llywodraeth Cymru wedi datgan Argyfwng Hinsawdd yn ddiweddar a byddem yn annog pob coleg i ystyried sut y gallant godi ymwybyddiaeth o’r angen brys i bawb weithredu. Mae ColegauCymru yn elusen sy'n canolbwyntio ar anghenion y genhedlaeth o ddysgwyr presennol a'r dyfodol, mae'n rhan o'r rheswm cawsom ein sefydlu. Rydym yn gwybod bod gennym lawer i'w ddysgu gan bobl ifanc o ran cydnabod bod rhaid i ni weithredu ar newid yn yr hinsawdd ar frys."\n20-09-19 FE Colleges ready for change #climatechan...


DADENI – PENNOD ESGLIWSIF! – Y Silff Lyfrau | the Welsh Bookshelf\nMai 23, 2017 Mai 23, 2017 Y Lolfa\nDADENI – PENNOD ESGLIWSIF!\nGyda Dadeni gan Ifan Morgan Jones yn cael ei gyhoeddi yr wythnos hon dyma ryddhau pennod esgliwsif ohoni yn damed i aros pryd…\nPEFRIAI ARWYNEB RHEWLLYD afon Teifi yng ngoleuni machlud yr haul llwynog a gamai’n ysgafndroed ar hyd crib y dyffryn. Prociai Joni’r wyneb â blaen brigyn, gan wylio ei adlewyrchiad yn ymgasglu a llifo fel olew amryliw wrth i’r iâ symud a griddfan oddi tano, cyn i’r darlun hollti gyda chlec foddhaol. Gwenodd. Bu’r afon yn ei ddifyrru ym mhob tymor o’i fywyd – plymiai’n hanner noeth iddi yn yr haf, pysgotai ynddi ar ddyddiau glawog o hydref pan oedd yr eog yn silio, a chaeai ei lygaid yn y gwely a gwrando arni’n byrlymu heibio ar ôl glawogydd trwm y gwanwyn. Joni Teifi oedd ei enw, a theimlai fod yr afon a ddolennai’n ddiog drwy odre’r cwm yn gwlwm oesol a’i clymai yntau wrth fro ei febyd.\n‘Gwylia dy ben, achan!’\nGwyrodd Joni o’r ffordd mewn pryd wrth i garreg anferth hwylio heibio ei glust, cyn dryllio’r iâ ag ergyd a atseiniodd drwy’r dyffryn. ‘Ha ha!’ meddai Iaco, gan anadlu’n ddwfn ar ôl yr orchwyl o hyrddio’r garreg. Roedd yn dal ffôn symudol yn ei law rydd, er mwyn ffilmio’r ergyd ac ymateb Joni.\n‘Glywest ti ’na? Bang!’ ‘Ife bang yw popeth i ti?’\n‘Bang ar y ca’ rygbi. Bang yn y bocsio.’ Stwffiodd ei ffôn i’w boced, ac fe lapiodd ei freichiau o amgylch Joni, a chusanu ei wddf. ‘Bang yn y gwely…’\n‘Ca’ dy ben.’ Pwniodd Joni ef yn chwareus yn ei fol.\nEdrychodd Joni ar ei gymar. Roedden nhw’n gwpwl od yr olwg. Iaco dros ei chwe throedfedd, yn gwlwm o gyhyrau wedi eu caethiwo mewn top rygbi Cymru. Arweinydd naturiol, a’i wallt cochlyd yn goron danllyd a ddenai eraill i’w ganlyn. Ac ef, Joni, yn ddim ond llipryn o fachgen gwelw, ei nyth brain o wallt du wedi ei gaethiwo dan het wlanog, yn rhynnu fel sgerbwd yn nwylo Iaco. Beth oedd hwnnw yn ei weld ynddo ef, ni wyddai…\n‘Dere mlân.’ Cydiodd Iaco yn ei law fanegog a’i hanner llusgo ar hyd ymyl yr afon. ‘Wy ’di dod o hyd i rywle newy’. Rhywle lle ddeith neb o hyd i ni.’\nDoedd dim sãn car na thractor i’w glywed, dim ond diferu ambell i gloch iâ oedd wedi ymffurfio ar frigau noeth y coed, a chrensian sodlau Joni a Iaco ar y trwch eira dan draed. Bu’r eira’n syrthio’n ysbeidiol ers dros bythefnos, ac roedd pawb nad oedd am fentro allan ar droed wedi eu caethiwo yn eu tai. Ond roedd Joni a Iaco yn ifanc ac yn rhydd, ar drothwy eu hanner blwyddyn olaf yn yr ysgol uwchradd. Troediodd y ddau faneg ym maneg ar hyd y cwm, y caeau gwyn di-dor yn ymestyn o’u blaenau, fel tudalen wag yn barod iddynt ei llenwi. Roedd fel petai gweddill y byd wedi ei rewi yn ei unfan, ac mai hwythau oedd y ddau ddyn olaf ar y ddaear – yn ddelfrydol fel yna y byddai hi, meddyliodd Joni.\nPe bai rhywun wedi dweud wrtho chwe mis yn ôl y byddai mewn cariad â Iaco Davies, fe fyddai wedi edrych arno fel pe bai o’i go. Roedd Iaco yn un o sêr tîm rygbi’r ysgol, yr aelod diweddaraf o gnwd toreithiog o’r dyffryn a oedd yn swãr o wisgo’r crys coch dros Gymru un dydd. Yr union fath o jock gyda gwddf fel boncyff derwen ac ymennydd fel mesen a oedd wedi gwneud bywyd Joni yn uffern ers iddo ddechrau lliwio ei wallt yn ddu ac arbrofi â cholur ei fam ym mlwyddyn 10. ‘Gay, gay, gay…’ Dyna’r llafargan oesol. dyna bwnc y negeseuon testun anhysbys yr oedd wedi eu derbyn ers blynyddoedd.\nRoeddynt yn llygad eu lle, ond nid ystyr y geiriau ond eu hergyd a barodd gymaint o loes i Joni. Gwatwar diddychymyg ydoedd gan griw nad oedd yn meddu ar y ffraethineb i feddwl am unrhyw beth mwy dyfeisgar i’w alw, ond roedd y peledu dyddiol wedi erydu ei hunanbarch a’i gryfder meddyliol yn araf bach. Roedd yn casáu Iaco Davies a’i griw erbyn y diwedd, gymaint ag yr oedd yn ei gasáu ei hun. Mor gyflym y gallai’r byd droi ben i waered! Cuddio yr oedd Joni yn ystafell newid campfa’r ysgol y diwrnod y newidiodd ei fywyd, wedi disgwyl, yn ôl ei arfer, i bawb arall adael cyn tynnu amdano, hyd yn oed os oedd hynny’n golygu cyrraedd ei wers nesaf ddeg munud yn hwyr.\nOnd y diwrnod hwnnw, drwy ddamwain neu gynllun, roedd Iaco hefyd yn araf yn newid. Wrth i hwnnw dynnu ei dop rygbi mwdlyd a datgelu ei gorff cyhyrog, gofynnodd, yn y ffordd fwyaf ddidaro bosib:\n‘Smo ti’n, t’mbod, yn hoyw go wir, wyt ti?’\n’Co ni off, meddyliodd Joni, gan dybio ei fod ar fin ymweld â gwaelod ty bach bloc toiledau’r ysgol unwaith eto. Ond doedd dim dirmyg yn y llais y tro hwn. Nid llafargan torf hyderus o ddynion ifanc ydoedd, ond ymholiad chwilfrydig a swil nad oedd ef erioed wedi ei glywed o’r blaen o enau dyn fel Iaco.\nGwrthsefyll wnaeth Joni i ddechrau. Bu ei feddwl dan gwmwl du cyhyd fel y dallwyd ef gan unrhyw belydr o olau a dasgai drwyddo. Ond yna daeth y negeseuon – dros y we, drwy neges destun, ambell nodyn wedi ei adael yn ei fag ysgol. Dinoethwyd ei galon yn araf bach wedi blynyddoedd o galedu. Parhaodd y bwlio geiriol, wrth gwrs, ac roedd Iaco yn ymuno ynddo pan oedd rhaid, ond roedd Joni yn pwffian chwerthin arnynt y tu ôl i’w law. Gwyddai mai ystryw oedd y cyfan. Tra ei fod ef yn hapus, tra bo ganddo ef ac Iaco eu cyfrinach gariadus, collodd y geiriau eu gallu i’w niweidio.\n‘Le ni’n mynd?’ gofynnodd, ei lais yn llawn cyffro a’i galon yn curo fel gordd wrth i Iaco ei dynnu i’w ganlyn. Anfantais caru chwaraewr rygbi oedd cael ei drin fel pêl rygbi o dro i dro.\n‘’Co ni,’ meddai Iaco, gan ollwng gafael arno o’r diwedd. ‘Lle i ni ga’l bod yn ni’n hunen.’\nGwgodd Joni ar y blwch du mewn cylch o eira a safai o’u blaenau. Roedd y to wedi cwympo i mewn, a’r ffenestri yn deilchion, ond safai’r waliau’n noeth heblaw am drwch o iorwg oedd wedi treiddio i bob twll a chornel rhwng y cerrig mawr. Yr unig addurn gweledol oedd y geiriau ‘Siloh’ ac ‘1863’ wedi eu cerfio uwchben y fynedfa.\n‘Capel?’ gofynnodd Joni.\n‘Duw, cariad yw,’ atebodd Iaco.\nGallai Joni weld iddo fod i mewn ac allan sawl gwaith yn barod, oherwydd yr oedd yr eira wedi chwalu o flaen y drysau derw a gadael cnwd o wair melyn yn fat croeso. Tynnodd Iaco’r dorau ar agor ac aethon nhw i mewn, gan gau’r drysau’n ofalus.\nLlanwyd ffroenau Joni ag oglau sur pren pydredig. Ar ôl disgleirdeb yr eira y tu allan bu ei lygaid yn araf yn dygymod â’r tywyllwch, ond gallai weld bod yr holl ddodrefn, gan gynnwys y seddi, y pulpud a’r sedd fawr, wedi eu rhwygo oddi yno, gan adael gwagle anghyfarwydd ar eu hôl. Roedd sawl un o’r estyll pren ar lawr wedi cael eu codi, ac roedd pothelli paent ar y waliau lle’r oedd dwr wedi llifo’n ffrydiau o’r nenfwd. Dawnsiai gronynnau llwch yn yr hanner golau a dywynnai drwy wydr brwnt y ffenestri uchel.\n‘Glywes i bod Saeson ’di prynu’r lle ’ma i’w droi e’n dy haf,’ meddai Iaco’n uchel, ‘ond smo nhw ’di bod ’nôl ers y crash.’ Roedd ei lais fel taran yn y gwacter, a hoffai Joni fod wedi dweud wrtho am dewi.\nRoedd yna rywbeth tramgwyddus am weiddi mewn capel, hyd yn oed un gwag. ‘Bydd e’n lle da i ni gwrdd, smo ti’n meddwl?’\n‘Wy’n credu ’mod i wedi bod fan hyn o’r bla’n,’ meddai Joni. ‘O’dd Mam a Dad arfer dod â fi ’ma pan o’n i’n grwt.’\n‘Wel, croeso ’nôl, ’de,’ meddai Iaco.\n‘Sai’n siwr ’mod i’n lico fe.’\n‘Sdim lawer o siâp ar hyn o bryd. Fixer-upper yw e. Wnawn ni weithio arno fe dros y gwylie. Fydd e fel ffycin palas. A fydd neb yn gwbod bo ni ’ma.’ Pwniodd Joni yn ei fraich.\n‘Dere lan stâr ’da fi, ma ’na yffach o view dros y caeau.’\nCydiodd Joni yn dynn ym maneg ei gariad wrth iddyn nhw ddringo i’r balconi. Protestiodd y grisiau troellog bob cam o’r ffordd. Roedd llawer mwy o olau yn treiddio i mewn i’r man hwnnw oherwydd bod ffenestri blaen y capel wedi eu dryllio. Roedd y seddi wedi diflannu o’r balconi yn ogystal, ond yn eu lle roedd Iaco wedi creu gwely o hen gynfasau a chlustogau blodeuog a edrychai bron mor hen â’r capel ei hun.\n‘Hen rai Mam-gu. Fydd hi ddim yn gweld isie nhw,’ meddai.\nAeth y ddau i mewn, ond heb ddiosg eu dillad eto. Roedd hyd yn oed yn oerach yn y capel nag ydoedd y tu allan, ac fe gwtsiodd y ddau at ei gilydd er mwyn ceisio cynhesu. Teimlai Joni’r llawr braidd yn anghyfforddus, er yr holl haenau a ddarparwyd gan Iaco, ond nid oedd am achwyn ar ôl i hwnnw fynd i’r fath ymdrech.\n‘Wy ’di dod â chwpwl o gans.’\nTynnodd Iaco hanner dwsin o duniau cwrw o grombil sach gysgu a throsglwyddo un i afael Joni. Roedd Iaco yn yfed llond cratsh o gwrw bod tro roedden nhw’n cael rhyw. Ni wyddai Joni pam roedd angen i’w sboner feddwi gyntaf, ond os oedd e’n rhoi’r hyder iddo gyflawni’r weithred, nid oedd yn mynd i gwyno.\nAr ôl yfed pump neu chwech, byddai Iaco’n ymosod arno mewn hyrddiad o feddwdod nwydwyllt. Ysai Joni am y teimlad hwnnw o fod yn gyflawn unwaith eto, y ddau yn toddi i mewn i’w gilydd fel clai, yn anwahanadwy dan y cynfasau. Nid oedd Iaco’n garwr tyner, ac roedd y cyfan drosodd mewn munudau. Ond fe fyddai Joni’n cerdded i Begwn y Gogledd am gyfle i fod yn ei ddwylo unwaith eto, heb sôn am yr ychydig filltiroedd o’i gartref ar draws yr eira i’w man cwrdd dirgel.\nTynnodd Joni labed y can cwrw a byrlymodd y swigod i’r golwg gan ffrydio dros yr ymyl a thros ei ddwylo oer cyn diferu ar y llawr llychlyd. Wrth gymryd ei lymaid cyntaf diawliodd mai dim ond siwmper oedd amdano. Doedd y cyfuniad o oerfel y can a’r awyr rewllyd o’u cwmpas ddim yn un pleserus. Crynodd wrth i’r llymaid cyntaf o gwrw lifo i\nlawr ei gorn gwddf a throi’n belen iâ bigog yn ei frest. Roedd angen rhywbeth i’w gynhesu. Tynnodd becyn o sigarennau o’i boced gefn a chynnau un ohonyn nhw, cyn dal ei ddwylo dros y tân egwan.\n‘Ti ’di meddwl am coleg ’to?’ gofynnodd Iaco. Chwythodd Joni fwg y sigarét o’i geg a’i wylio’n cymysgu ag anwedd cynnes ei anadl uwch ei ben. Doedd Iaco ddim yn smygu – roedd ychydig o asthma arno’n blentyn ac roedd yn amharu ar ei hyfforddiant rygbi, mae’n debyg.\n‘Mmm… Caerdydd falle?’ sibrydodd Joni.\n‘Beth am Aberystwyth?’\n‘Ma’n nhw’n gweud bod mwy o dafarndai am bob person yn Aber nag unrhyw le arall yn y wlad,’ meddai Iaco.\n‘Dim ond awr bant yw Aber. Ma Mam yn mynd ’na i siopa weithie.’\n‘Wel, ma unrhyw le yn well na Llan-dismal, on’d yw e?… Allet ti wastad fynd i Fangor, ’te…’\nGwelodd Joni beth oedd gêm Iaco.\n‘Pam smo ti am i fi ddod ’da ti i Gaerdydd?’ gofynnodd yn gyhuddgar.\nTynhaodd gwefusau Iaco. ‘Sai’n gwbod ble fydda i’n mynd ’to.’\n‘’Da Caerdydd gest ti trials, yndife? Smo ti’n mynd i chwarae rygbi ym Mangor. Ffycin Gogs. Ffwtbôl yw eu gêm nhw.’ Amneidiodd tuag ato â’i sigarét.‘Fe fydde Caerdydd yn siwto ni. Fe allen ni fod yn ni’n hunen, heb ffycin hambons yn neud sbort am ’yn penne ni.’\n‘Hei, wotsia dy hunan. Hambon odw i, cofia.’\nTynnodd Joni ei sigarét o’i geg a chymryd llymaid arall o’r cwrw.\n‘Joni,’ meddai Iaco, gan osod llaw fawr ar ei ysgwydd. ‘Sai’n credu ddyle neb ddod i wbod ambytu ni, hyd yn oed ar ôl i ni adael ’rysgol, t’mod.’\nGwyddai Joni yn y bôn mai dyna a deimlai Iaco, ond o’i glywed o’i enau am y tro cyntaf teimlodd ei wefusau’n crynu. Anadlodd yn drwm.\n‘Sai moyn cwato hyn am byth, Iaco,’ meddai gan ysgwyd ei ben.\n‘Sdim c’wilydd ’da fi rhagor. Wy’n dy garu di. A smo neb yn mynd i neud sbort am ’yn penne ni yng Nghaerdydd.’ Rhoddodd ei sigarét yn ôl yn ei geg. ‘Ma ’bytu fod pawb yn gay fan’ny ta p’run ’ny.’\nCofleidiodd Iaco ef â’i freichiau mawr cyhyrog. Teimlodd Joni ei hun yn suddo i mewn i’w frest gynnes.\n‘Fi moyn bod ’da ti hefyd, Joni,’ sibrydodd. ‘Wy’n caru ti ’fyd. Ond sdim angen sboelio ’ny drwy adel i bawb wbod, o’s e? Chwaraewr rygbi fi moyn bod. Fi o fewn rhech chwannen i ga’l contract ’da’r Blues. Wna i chware dros ffycin Casnewydd os o’s rhaid. Ond os odw i’n dod mas nawr, fydd dim ffycin gobeth ’da fi. Fydd neb moyn rhannu stafell newid ’da fi. Fydda i’n methu mynd mas ar y ca’ heb fod pobol yn chwerthin am ’y mhen i.’\nCododd Joni ei ben. ‘So – ti’n caru rygbi mwy na fi, wyt ti?’\nTaniodd llygaid Iaco. ‘Fi’n caru chi’ch dou. ’Na’r point. A sai’n gweld pam na alla i ga’l chi’ch dou. Falle, mewn cwpwl o flynydde, bydd pethe bach yn wahanol ’to. Ond ar hyn o bryd, sai moyn i ddim byd ddod rhyngdda i a whare, a sai moyn i whare ddod rhyngdda i a ti.’\nSafodd ar ei draed, ac fe aeth ei lygaid yn bell. Gwyddai Iaco fod waliau’r capel o’i amgylch wedi diflannu, a thorf o 75,000 wedi ymddangos yn eu lle.\n‘Dyma le wy moyn bod. Yn tynnu’r crys coch dros fy mhen, camu mas i’r stadiwm a chanu “Hen Wlad fy Nhadau” – ’da’r dagre’n llifo i lawr ’y ngruddie i.’\n‘Hy.’ Roedd llais Joni yn fychan yn y gwagle. ‘Sai’n becso am ein tade ni. O’dd ’yn un i ddim iws o gwbwl.’\nNid oedd Iaco fel petai wedi ei glywed. Edrychodd i lawr arno, ei lygaid yn sgleinio yn y tywyllwch. ‘A wy moyn ti yna yn y dorf, yn gweiddi fy enw i.’\n‘’Se well ’da fi weiddi dy enw di yn y gwely.’\nChwarddodd Iaco, ond ochneidiodd Joni’n flinedig. ‘Wy jest ddim moyn dy golli di. Wedyn, wy moyn dod lawr i Gaerdydd.’\n‘Ie, wel jest paid â disgwyl snog o fla’n pawb, ife?’ meddai Iaco â gwên ar ei wyneb. Aeth i lawr ar un pen-glin a sychu dagrau Joni gyda’i faneg oer. Yna tynnodd ei het wlanog oddi ar ei ben a’i gusanu ef ar ei foch. ‘Sai’n credu gewn ni fynd i’r un brifysgol beth bynnag,’ meddai’n gellweirus. ‘Ma dy fam yn meddwl ’mod i’n ddylanwad drwg.’\n‘O ie?’ meddai Joni’n syn. Yna caledodd ei lais ryw fymryn. ‘Be – achos Sioned Spar?’\nNid oedd Joni a Iaco wedi cael gweld ei gilydd ers pythefnos, ac nid yr eira oedd yr unig reswm am hynny. Y prif reswm oedd Sioned Spar, merch oedd yn yr un flwyddyn ysgol â nhw. Bu fideo ohoni yn ymledu o ffôn i ffôn ymysg disgyblion y chweched dosbarth ers iddi gael ei ffilmio’n gudd yn cael rhyw gyda bachgen yn un o’r amryw bartïon Nadolig dros yr wyl. Doedd Joni ddim yn ddigon poblogaidd i gael gwahoddiad i’r parti, ond roedd hyd yn oed ef wedi derbyn y fideo.\nDoedd neb wedi gweld Sioned ers hynny, ac roedd si ar led na fyddai’n dychwelyd i’r ysgol o gwbwl ar ôl y gwyliau, ond yn symud i ysgol yng Nghaerfyrddin neu Lambed yn lle hynny.\nRoedd mam Joni digwydd bod yn dipyn o ffrindiau gyda theuluSioned, ac roedden nhw’n argyhoeddedig bod criw’r tîm rygbi, ffrindiau Iaco, wedi meddwi Sioned a chymryd mantais ohoni, gan ffilmio’r cwbwl heb ei chaniatâd. Bu’r heddlu o amgylch y pentref yn galw i weld ambell un, ond roedd y cyfan fel petai wedi ei sgubo dan luwch eira nes y deuai’r dadmer.\nDim ond drwy argyhoeddi eu rhieni mai er mwyn astudio ar gyfer arholiadau Safon Uwch yr oedden nhw’n cwrdd y llwyddodd Joni a Iaco i gael mynd o’u tai o gwbwl. Fe fyddai Joni’n addo ei fod yn mynd draw i dy Iaco i astudio, a Iaco’n dweud ei fod yn mynd draw i dñ Joni. Roedd rhieni Iaco a mam Joni wedi llyncu’r stori rywfodd.\n‘Cer i daflu dy sigarét tu fas,’ meddai Iaco o’r diwedd. ‘Ma gormod o bren sych mewn fan hyn. Ac wedyn dere ’nôl i’r gwely.’\nCododd Joni o’i afael a mynd i sefyllian wrth y ffenestr. Roedd wedi tywyllu’n gyflym, ac fe’i synnwyd wrth weld ei bod hi bellach yn bwrw eira o ddifrif, a hwnnw’n glynu’n dalpiau mawr wrth bob carreg a choeden nad oeddynt eisoes yn glaerwyn. Chwythai ambell bluen i mewn drwy’r tyllau yng ngwydr y ffenestr a chartrefu ynghanol nyth du ei wallt blêr.\nEdrychodd Joni i lawr a gweld bod y geiriau ‘Joni 4 Iaco’ wedi eu hysgrifennu mewn llythrennau breision yn yr eira islaw. Gwenodd.\n‘Diolch am y neges,’ meddai Joni. ‘Ond fe fydd wedi mynd wap.’\n‘Sdim ots. Byw i’r eiliad ife? Yn enwedig ’da’r nytyr ’na’n y Ty Gwyn.’\n‘Am wn i.’ Gorffennodd Joni ei sigarét a’i gan cwrw a’u hyrddio allan. Llyncwyd y ddau yn gyfan gan y carped gwyn, heb adael twll ar eu hôl. ‘Ma ’mrawd i wedi cael ei gladdu fan hyn, ti’n gwbod,’ meddai wedyn.\nTrodd Iaco yn y gwely. ‘O’n i’m yn gwbod bod brawd ’da ti.’\nCododd Joni ei war. ‘Bach o’dd e, cyn i fi ga’l fy ngeni… Fues i a Mam yn dodi blode ar ’i fedd e am flynyddodd… Siwr bod e dan yr eira ’ma’n rhywle.’\n‘Beth ddigwyddodd iddo fe, ’te?’\n‘Sai’n siwr. O’dd e wastad yn sore point rhwng Mam a Dad, ti’mod? Pan o’n nhw ’da’i gilydd. Sai erio’d ’di holi.’\nNid atebodd Iaco.\n‘Weles i rwbeth weird neithiwr, ’fyd,’ meddai Joni wedyn. ‘Wna’th i fi feddwl am ’y mrawd. O’n i a Mam yn dreifo lan heibio Horeb, i fynd i bractis côr, ac o’dd yr hers ’ma o’n blaene ni, yn gyrru mlân drwy’r eira. Roedd arch a blode a bob dim arni. Ma rhaid mai crwt ifanc o’dd e, achos o’dd pêl rygbi yn y cefn, a bob math o sgarffie a stwff fel’na. Ond glywes i am neb yn marw ffor’ hyn yn y dyddie dwetha.’\n‘Mwy o bobol yn marw yn y gaea, ma’n siwr, yn do’s e?’ meddai Iaco.\n‘Wna’th Mam frêco er mwyn gadael i’r hers ga’l y bla’n arnon ni ’mbach. Ond o’n i’n dal yn gallu gweld ei oleuadau cefn e.’ Gallai eu gweld yn awr, fel llygaid cath yn sgleinio yn y caddug o’i flaen. ‘Eiliad wedyn fe aethon ni rownd y gornel, ag o’dd e wedi mynd. Wedi… diflannu. Pwff! Oddi ar wyneb y ddaear.’\nBu Iaco yn ddistaw am ennyd. ‘Toili,’ sibrydodd o’r diwedd.\nEdrychodd Joni arno’n gellweirus.\n‘Wy o ddifri,’ meddai Iaco. ‘Wy’n cofio Mam-gu, ochr Mam, yn gweud unweth ei bod hi wedi gweld angladd ysbrydion yn mynd heibio’r ty pan o’dd hi’n groten fach. Er ei bod hi’n nabod pawb a’th hibo, o’dd hi’n gwbod mai ysbrydion o’n nhw. Achos o’dd hi ei hunan yn cerdded yn ’u canol nhw.’\n‘Sut allen nhw fod yn ysbrydion, os o’dd hi ei hunan yn ’u canol nhw?’\n‘Gweledigaeth o’r dyfodol o’dd e.’\n‘Ie, wel, dy fam-gu o’dd yn gweud ’ny. On’d o’dd hi bach yn dw-lali?’\n‘Fe welodd hi’n reit. Wythnos wedyn bu fy hen dad-cu farw mewn damwain yn y felin wlân, a sylweddolodd Mam-gu mai ei angladd e o’dd hi wedi ei weld y diwrnod hwnnw. Rhybudd o’dd e, t’wel – o’dd marwolaeth yn cerdded y tir…’\nTeimlodd Joni ias yn mynd i lawr ei gefn nad oedd yn ddim oll i’w wneud â’r oerfel o’i gwmpas.\n‘Paid â malu cachu, Iaco.’\n‘Smo i yn. Ma’r pethe ’ma’n digwydd, t’mbod. Cannwyll gorff, ysbrydion cwn hela, gwrachod y rhibyn. O’dd Mam-gu yn gweud bod hanes Dyffryn Teifi yn llawn o hen chwedlau a bod ’na wirionedd ym mhob un. Yn enwedig ar nosweithiau fel hyn…’\nGallai Joni weld bod Iaco bellach yn ceisio codi ofn arno.\n‘Os ti’n disgwyl i fi aros ’da ti mewn hen gapel drwy’r nos, sai moyn ti’n stwffo ’mhen i ’da ffycin ghost stories o nawr tan y bore.’\n‘Wy’n gwbod am rwbeth arall allwn ni neud tan y bore.’\nCododd Iaco ac agosáu ato. Cipiodd yr ail sigarét o’i geg a’i thaflu allan i’r tywyllwch. Cododd Joni dros ei ysgwydd a’i gario i’r gwely. Chwarddodd Joni. Dymunai gau ei lygaid ac ymostwng yn llwyr i ewyllys Iaco. Teimlo ei gusan ar ei frest. Ymgolli ym mhleser eu caru. Ond roedd un peth yn chwarae ar ei feddwl. Un gethren o iâ, yn dalp oer a gnoai ei galon.\nWrth i Iaco ei osod ar y gwely, gofynnodd, a’i lais yn ddwfnddifrifol, ‘Dim ti o’dd ’da Sioned Spar yn y fideo ’na, nage fe?’\nGollyngodd Iaco ei afael ynddo. Gallai Joni ei weld yn esgyn drosto fel cawr, ei frest noethlymun yn codi ac ymgolli wrth iddo anadlu’n drwm. Crogai ei anadliadau yn ysbrydion gwyn yn yr oerfel.\n‘Pam ti’n credu ’ny?’\n‘Wy’n nabod pob tamed ohonot ti, Iaco.’\nRoedd saib. Ond yna chwarddodd Iaco, gan geisio torri’r awyrgylch anesmwyth. ‘’Sen i moyn merch fel Sioned, allen i ga’l hi. Ond ti ’yf i moyn.’ Plygodd i agor ei drowser.\n‘Ife ti o’dd e?’ gwaeddodd Joni, y cyhuddiad yn atseinio oddi ar bob wal.\n‘Ife ti o’dd e?’\nRoedd llais Iaco yn dawel ond yn ffyrnig. ‘O’dd rhaid i fi brofi fy hunan i’r bois, on’d o’dd e?’ meddai. ‘Ti’n gwbod shwt ma pethe. O’n i ffaelu gwrthod… Fydden nhw’n meddwl ’mod i’n… ’mod i’n…’\n‘Gay? O’s ’da ti gymaint o gywilydd â ’ny?’\nCydiodd Iaco ynddo’n ffyrnig a cheisio ei droi ar ei wyneb.\n‘Na! Ffyc off!’ Anelodd Joni gic ato a’i fwrw ar ei ysgwydd. Cropiodd wysg ei gefn allan o ganol y blancedi a’r cynfasau.\n‘Joni,’ plediodd Iaco. ‘O’n i ddim moyn. Wy’n casáu’r ffycin syniad, ond o’n i ddim yn gallu neud dim byd ambytu fe… Ges i ’ngorfodi.’\nEstynnodd Joni fys cyhuddgar tuag ato. ‘Paid ti â twtsh yn’a i…’\nCamodd am yn ôl, tuag at y grisiau.\n‘Dere mlân,’ meddai Iaco, gan estyn i lawr a chodi can arall o gwrw.\n‘Arhosa… Cymera un bach ’to…’\n‘Sai moyn e,’ meddai Joni. Credai am eiliad fod y cwrw’n llygredig, fel petai Iaco yn cynnig gwenwyn iddo.\n‘Ti’n gwbod shwt ma hi ’da fi, Joni,’ meddai Iaco. ‘Rhaid i fi fod yn un o’r bois. Ond sai’n gallu trysto neb arall ’blaw amdanat ti… So ti’n mynd i weud wrth neb, wyt ti?’\n‘Be ti’n feddwl “so ti’n gwbod”?… Joni, le ti’n mynd?’\n‘O ’ma. Ma tryst yn gweithio’r ddwy ffordd, on’d yw e?’\n‘O, ffycin hel. O’n i ddim moyn neud e, Joni! Pam na alli di o bawb ddeall ’ny?’ Taflodd y can cwrw ar lawr gyda chlec.\nDoedd Joni ddim yn becso. Rhedodd i lawr y grisiau ac at y fynedfa. Ei fwriad oedd diflannu i’r gwyll, ond roedd yna waith gwthio’r drysau mawr derw ar agor yn erbyn y lluwch ffres o eira a oedd wedi ymgasglu yn eu herbyn. Llwyddodd i lithro rhyngddynt a’i heglu hi drwy’r fynwent ac ar draws y cae. Fe gyrhaeddodd hanner ffordd cyn cael ei daro i’r llawr. Trodd ar ei gefn a gweld Iaco yn sefyll drosto.\n‘Paid â ffycin gweud wrth neb.’ Roedd llygaid Iaco fel hoelion yn gwthio i mewn iddo.\n‘Fi’n mynd i weud wrth bawb.’ Teimlodd Joni’r eira’n pigo ei wyneb.\nMeddyliodd am eiliad fod Iaco yn mynd i’w dagu, ond yn lle hynny cydiodd yn llabedi ei got.\n‘Neb? Ti’n deall? Fe wna i wadu popeth, ond wedyn fe wna i dy… ladd… di.’\n‘Fi’n mynd i!’ Ciciodd Joni allan gyda’i droed a gollyngodd Iaco ei afael ynddo. ‘Fi’n mynd i’n rhyddhau ni’n dou o’r uffern ’ma. Fel bo ni’n gallu bod yn hapus.’\nCododd Joni a’i baglu hi ar draws y caeau. Fe fyddai’n rhedeg adref, eira neu beidio. Roedd golwg orffwyll yn llygaid Iaco. Doedd Joni ddim am fod yn bêl rygbi iddo heno.\nRoedd yn anadlu’n drwm erbyn iddo gyrraedd yr hewl. Cyn troi’r gornel edrychodd yn ôl dros ei ysgwydd i gyfeiriad y capel. Hyd yn oed trwy’r eira gallai weld Iaco yn eistedd yno ar un o’r beddi, ei gefn tuag ato, fel pe na bai’n ymwybodol o’r lluwchwynt o’i amgylch. Trodd Joni a chamu ymlaen dros y tarmac llithrig. Drwy’r eira pur, dilwgr, dibechod. Gadawodd iddo lapio o’i gwmpas a’i lanhau. Y gwir. Dyna’i achubiaeth.\nDyna’r tro olaf y byddai’n gweld ei gyfaill yn fyw. Gwyddai wedyn hers pwy yr oedd wedi ei gweld ar y noson oer, rewllyd honno yng nghyfnos y flwyddyn newydd.\nMae Dadeni gan Ifan Morgan Jones ar gael nawr am £9.99 gan Y Lolfa.\nPrevious UCHAFBWYNTIAU’R LOLFA – 00AU I’R DYFODOL!\nNext ‘ANGEN MWY O LYFRAU CYMRAEG I BLANT A PHOBL IFANC’


Beibl o'r Mimosa ymhlith trysorau'r Llyfrgell Genedlaethol ar Ŵyl Banc y Sulgwyn | Llyfrgell Genedlaethol Cymru\nMae hanes mwy diweddar Cymru yn cael ei ddathlu yn 'Llangrannog: Cyfnod Mewn Amser – Jôcs, Jeriws a Joio!' sydd hefyd ar agor i'r cyhoedd ar Ŵyl y Banc.\nMae’r arddangosfa yn dwyn i gof yr hud a lledrith a brofodd cenedlaethau o blant yn y 'gwersyll yn ymyl y lli' trwy gyfrwng ffotograffau o archif yr Urdd sydd wedi’u digido gyda chymorth Casgliad y Werin.\nCofio T. Llew\nFe fyddai un o lenorion mwyaf adnabyddus ac annwyl Cymru, y diweddar T. Llew Jones, yn aml yn ymweld â chriwiau o blant yn Llangrannog i drafod ei lyfrau antur, a bydd cyfle i ddysgu mwy am ei fywyd a’i waith mewn arddangosfa sy'n dathlu canmlwyddiant ei eni.\nYn 'Swyn y Storïwr: Canmlwyddiant T. Llew Jones', mae modd darllen ei ddyddiaduron a dysgu mwy am ei gariad at griced a gwyddbwyll a’i berthynas gyda rhai o fawrion ei oes.\nDilyn y rheilffordd rhwng Aber a Birmingham\nI'r rheiny sydd wrth eu bodd â hanes y rheilffyrdd a threnau bydd ffilm arbenning yn cael ei dangos yn rhad ac am ddim yn awditoriwm y Drwm yn y Llyfrgell am 2:00pm Ddydd Llun Gŵyl y Banc.\nMae ‘Of time and the railway’ gan Robert Davies yn dilyn y daith ar dren rhwng Birmingham ac Aberystwyth. Fe’i recordiwyd o gaban y gyrrwr trên rhwng mis Hydref 2013 a mis Chwefror 2015 ar 86 o wahanol ddyddiau. Golygwyd y cyfan yn un daith sy’n dangos effaith treigl y tymhorau ar y dirwedd yn ogystal â'r newidiadau i’r ddaearyddiaeth ddynol gerllaw’r trac.\nBydd Robert Davies yn cyflwyno’r ffilm ac mae tocynnau ar gyfer y dangosiad ar gael o siop y Llyfrgell, rhif ffôn 01970 632548.\nSyr Siôn Prys\nYmhlith atyniadau eraill y Llyfrgell mae’r arddangosfa 'Llenor a lleidr?' sy'n olrhain hanes Syr Siôn Prys (1502?-1555) a gasglodd lyfrgell bersonol ragorol, gan gynnwys Llyfr Du Caerfyrddin, y llawysgrif Gymraeg hynaf.\nYn yr arddangosfa mae cyfle prin i weld cyfrolau arbennig a ddaeth i feddiant Prys yn dilyn diddymu’r mynachlogydd, sydd ar fenthyg gan Lyfrgell Cadeirlan Henffordd.\nCyfle olaf i fwynhau arddangosfa Shani Rhys James\nBydd ‘Distillation: 30 Mlynedd o Beintio’, arddangosfa gynhwysfawr o waith yr artist Shani Rhys James, yn dirwyn i ben ddiwedd y mis, 30 Mai.\nMae’r arddangosfa wedi casglu ynghyd gwaith Shani dros y degawdau diwethaf, o’r paentiadau cynnar gwobrwyedig i ddatblygiadau diweddaraf yr artist, gyda darnau wedi’u dewis o blith amgueddfeydd a chasgliadau preifat.\nAm fwy o wybodaeth cysylltwch â: Lydia Whitfield ar lwhitfield@effcom.co.uk


Llecynnau creadigol Caerdydd | Caerdydd Creadigol\nLlecynnau creadigol Caerdydd\nMae pensaernïaeth Caerdydd yn gybolfa fendigedig o bob arddull o Rufeinig i fodernaidd crai, felly does gan Gaerdydd ddim ‘arddull’ pensaernïol mabwysiedig mewn gwirionedd. Yn hytrach, mae’r ddinas yn pentyrru gwahanol ddylanwadau ar ben ei gilydd, gan godi fflatiau moethus hufen a gwydr nesaf at adeiladau carreg rhestredig\nEr efallai fod y weledigaeth bensaernïol yn teimlo braidd yn ddryslyd, mae’n adlewyrchiad o ehangder croeso’r ddinas: i ddiwylliannau newydd, bwydydd newydd, pobloedd newydd, a all ddod i mewn o bobman, a chyn hir teimlo’u bod yn perthyn, yn rhannol o leiaf, i Gaerdydd.\nA rhwng llawer o’r adeiladau newydd hyn, gallwch ddal i weld olion hanes hir a gogoneddus Caerdydd, yn bennaf yn y llefydd lle aiff pobl i gael hwyl a sbri neu i yfed.\nHeol Eglwys Fair yw’r ganolfan yfed enwog, gyda bron 300 o dai trwyddedig wedi’u gwasgu i mewn i’r filltir sgwâr (y crynodiad mwyaf yng ngwledydd Prydain). Ond os edrychwch y tu hwnt i (ac uwch ben) y bariau cadwyn, fe welwch rodfa lydan, â llawer o adeiladau crand a godwyd yn y 1880au.\nNid nepell o’r orsaf, saif hen Neuadd y Philharmonic yn wag, nesaf at y Sgwâr, a thafarn Prince of Wales Wetherspoons. Bydd honno’n orlawn ar benwythnosau, ond mae’n werth cymryd cipolwg i mewn gan ei bod wedi’i haddurno er cof am safle’r Theatr Newydd Frenhinol lle mae’n sefyll. Ychydig i fyny’r stryd mae Café Jazz yn ganolfan flaenllaw i gerddoriaeth blues a jazz.\nTua’r gogledd, mae Marchnad Dan-do Caerdydd yn adeilad rhestredig arall yn y canol yn gwerthu popeth o bysgod i bice ar y maen ac o ffabrigau o gesys ffôn symudol. Ac wedyn dyma Gastell Caerdydd ei hun: garsiwn Rhufeinig, cadarnle Normanaidd – ffantasi gothig, wedi’i amgylchynu gan fur yn gyforiog o anifeiliaid carreg i warchod y lle.\nGyferbyn â’r castell, Stryd Womanby yw cartref cerddoriaeth amgen y ddinas, lle ceir canolfannau fel Clwb Ifor Bach (neu’r ‘Clwb Cymraeg’), The Full Moon a The Moon Club, Urban Tap House a Dempseys. Yn y canolfannau hyn cewch weld y gorau o ddoniau cerddorol newydd a dyma lle cynhelir gŵyl Sŵn bob blwyddyn, sef dathliad cerddorol blynyddol aml-leoliad Caerdydd. Yn ddiweddar, agorwyd ‘Castle Emporium’ Stryd Womanby – hen sinema sydd wedi’i droi’n farchnad i werthwyr ffasiynau clasurol a chyfoes o bob rhan o’r ddinas.\nY tu allan i Stryd Womanby, mae gan ganol y ddinas leoliadau eraill fel Gwdihŵ, sy’n gartref i gerddoriaeth o bob math a chwis cerddorol misol sy’n prysur ddod yn sefydliad yn y ddinas. Wedyn dyna ichi Porter’s, canolfan sy’n cymryd ei hysbrydoliaeth gan gynllun theatr, a chartref hefyd i unig theatr dafarn Caerdydd, The Other Room. Mae’r Abacus, gofod celfyddydau dan reolaeth y gymuned, i’w ganfod yn hen swyddfa docynnau Bysus Caerdydd ac erbyn hyn mae’n cynnal amrywiaeth o arddangosfeydd a pherfformiadau.\nO ran theatr, mae Neuadd Dewi Sant a’r Theatr Newydd yn ganolfan i berfformiadau a sioeau theatr teithiol, ac yn Neuadd Dewi Sant y cynhelir cystadleuaeth enwog y BBC, Canwr y Byd, Caerdydd. Mae theatr Sherman Cymru hefyd yn cynnal cynyrchiadau mwy lleol, arloesol.\nMae Caerdydd fel dinas yn adnabyddus am ei harcedau siopa Edwardaidd a Fictorianaidd dan-do, efallai am ei bod hi’n glawio cymaint yma! Mae sawl arcêd yn adeiladau rhestredig Gradd II sy’n dyddio yn ôl i ganol y 19eg ganrif: gallwch dreulio oriau lawer ym mhob un ohonynt. O fewn yr arcedau fe welwch siopau ffasiynau clasurol anghyffredin fel Blue Honey, Spillers (sy’n honni bod y siop recordiau hynaf yn y byd), yn ogystal â llefydd bwyd, bara a chacennau lleol anhygoel.\nWrth fynd tua’r gorllewin o ganol y ddinas fe welwch fenter newydd y Tramshed, yn ogystal â chanolfannau celfyddydau Treganna: Canolfan Gelfyddydau Chapter, Neuadd Llanofer, The Printhaus, a Bragdy Pipes lle ceir digwyddiadau achlysurol/misol. Un o ganolfannau mwyaf newydd y ddinas yw’r Tramshed, sydd wedi troi’r hen storfa dramiau yn ganolfan ddigwyddiadau, oriel a gweithle. Mae canolfan gelfyddydau Chapter yn gartref i gwmni theatr plant Cymru, Theatr Iolo, a llu o fusnesau a sefydliadau creadigol eraill ynghyd â sinema ac orielau. Canolfan gymunedol a redir gan y cyngor yw Neuadd Llanofer, ac mae’n cynnig cyrsiau creadigol i oedolion ym maes celfyddydau cain a ffotograffiaeth. Mae’r Printhaus yn un o brif ganolfannau celfyddydau gweledol y ddinas, yn cyfuno mannau gweithio â dosbarthiadau mewn technegau fel sgrin-brintio.\nYm Mae Caerdydd, wrth grwydro pen deheuol Stryd Bute fe welwch adeiladau godidog fel Portland House (a drowyd yn lleoliad digwyddiadau’n ddiweddar), ac adeilad hen Fanc y National Westminster. Caeodd y Banc ym 1999, ond yn 2009 adnewyddwyd ei hen ddaeargelloedd aur a’u hagor fel gofod rêfs tanddaearol – yn llythrennol – i glybwyr Caerdydd (The Vaults).\nYmhlith yr adeiladau nodedig eraill yn y bae mae eicon y celfyddydau, Canolfan Mileniwm Cymru, cartref sawl sefydliad celfyddydol cenedlaethol gan gynnwys Cyngor y Celfyddydau, yr hen Eglwys Norwyaidd hudolus (man addoli rheolaidd Roald Dahl a’i deulu) sy’n cyfuno oriel a lle perfformio â chaffi a’i waliau’n drwch o luniau o dir Norwy, adeilad hynod fodern y Senedd, adeilad brics coch y Pierhead, a phentref drama newydd y BBC, Porth Teigr.\nMae Morglawdd Bae Caerdydd yn gampwaith peirianyddol arall cymharol ddiweddar – cerddwch ar ei draws a mwynhau twyll llygad ‘Cylchoedd y Morglawdd’. Ar draws y morglawdd gallwch weld tref lan môr gyfareddol Penarth, lle cewch fwynhau’r caffi, ystafell arddangos a sinema ar Bier Penarth sydd newydd ei adnewyddu.\nFffoto - Flickr Wojtek Gurak


Paul Griffiths: Llwyth\nY Cymro – 23/04/10\n‘Wyneb yn Wyneb’ o waith Meic Povey oedd y tro dwetha imi gofio ymdriniaeth onest, sensitif a phwerus o garwriaeth hoyw ar lwyfan theatr yn y Gymraeg. Drwy gymorth yr actorion Dafydd Dafis, Danny Grehan ac Olwen Rees fel y fam, a chyfarwyddo meistrolgar Bethan Jones ar ran Dalier Sylw, fe arhosodd naws a neges y ddrama efo mi hyd heddiw.\nRai blynyddoedd yn ddiweddarach, fe dderbyniais ddwy sgript drwy’r e-bost gan ddramodydd na wyddwn i ddim amdano. Dafydd James oedd ei enw, ac o’r darlleniad cyntaf, mi wyddwn i fod yma lais newydd, gonest, ffres a phwysig ar gyfer y Theatr Gymraeg. Wedi dilyn ei yrfa o’r Coleg a’r Ŵyl Ymylol yng Nghaeredin, mae’n braf gweld o’r diwedd fod Sherman Cymru wedi rhoi’r cyfle iddo lwyfannu’r gwaith, a’i ddrama ‘Llwyth’ yn cychwyn ei daith o gwmpas Cymru yng Nghanolfan y Chapter, Caerdydd yr wythnos diwethaf.\nCryfder gwaith Dafydd, yw gogoniant y cynhyrchiad; yr onestrwydd unigryw am fod yn hoyw yn y Gymru sydd ohoni, a’r cyfan mewn iaith mae Dafydd yn gwbl gyfarwydd ag ef. Mae yma astudiaeth sensitif o berthynas sawl cenhedlaeth, a’i effaith ar y teulu. O’r ‘Dada’ (Danny Grehan) i’r mab ‘Aneurin’ (Simon Watts), o’r cariadon ieuanc ‘Rhys’ (Paul Morgan) a’r Cymro di-Gymraeg ‘Gareth’ (Michael Humphreys) hyd at ddiniweidrwydd naïf y bachgen ysgol pymtheg oed ‘Gavin’ (Siôn Young) sy’n ceisio blasu a darganfod mwy am y llwyth dyrys hwn.\nOnd yr hyn sy’n gosod y ddrama uwchlaw trybini’r teulu, y cyffuriau a’r caru, yw naratif ‘Aneurin’ sy’n adrodd y stori wrth wibio i lawr Burghley Road, Llundain; naratif sy’n swyno’r gynulleidfa o’r cychwyn cyntaf, ac yn ein dwyn i mewn i’r stori dwymgalon hon. “Haul braf a’i nwyd yn cydio. Vest-tops cynta’r gwanwyn, bechgyn yn prancio a Dynion. Llwyth o ddynion, llwyth o gyhyrau; cnawd ar gerdded, tra bo fi ar feic ar frys yn chwys diferol.”\nEr cystal yw’r sgript, sy’n gyfoethog o gyfeiriadaeth lenyddol o’r Gododdin i Iolo Morgannwg, rhaid imi hefyd ganmol cyfarwyddo medrus Arwel Gruffydd, sy’n llwyddo i fynd â’r cyfan yn llawer dyfnach. Ymhell wedi’r geiriau ddarfod ar y dudalen, mae’r olygfa yn parhau i herio, a’r ymdriniaeth aeddfed a gonest yma, sy’n codi’r cynhyrchiad hwn i dir uchel iawn.\nYn yr un modd, mae safon yr actio yma ymysg y gorau imi’i weld ar lwyfan yn y Gymraeg ers blynyddoedd. Roedd gwylio’r dagrau yn disgyn ar ruddiau Simon Watts, wrth fyw’r profiadau’r prif gymeriad yn bwerus tu hwnt, felly hefyd gyda phortread cynnil ond cwbl drydanol Siôn Young fel y llanc ysgol. Danny Grehan wedyn fel y tad a hyd yn oed y fam,(wedi’i hymgnawdoli ym mhresenoldeb y Difa Margaret Williams!) sy’n ddoniol, ac eto’n drist. A’r cyfan i gyfeiliant Côr Aelwyd y Waun Ddyfal ac Aelodau o Fechgyn Bro Taf, sy’n cyflwyno’r canu corawl sy’n anwesu’r geiriau a’r digwydd drwy gydol y ddrama. Bydd y corau yn newid wrth i’r cwmni deithio Cymru a thu hwnt.\nYn bersonol, fyddwn i wedi dymuno gweld llawer mwy o ddefnydd o’r côr, neu o leia’ eu gwneud yn weladwy, gan fod pum corff ar hugain ar lwyfan yn llawer cryfach na phump, fel mae’r diweddglo’n profi. Heb os, roedd y set yn broblem yn hynny o beth, ac er bod yr ystafell lwyd, a’i ddrysau, a’i risiau yn ateb gofynion y Daith, falle fydde cynfas wag a rhyddid llwyfan llawn wedi cynnig mwy o bosibiliadau.\nEr gwaetha’r manion uchod, mae yma’n sicr gynhyrchiad y byddwn i’n annog pawb i’w weld; peidiwch da chi ag ofni’r themâu sy’n cael eu trafod, mae yma onestrwydd ac angerdd sy’n rhaid eu canmol a’u cefnogi, a chychwyn gyrfa dramodydd y bydd sôn amdano am flynyddoedd i ddod. Fe ddylai mam-gu Aberteifi (sy’n ddarllenydd brwd o’r golofn hon) fod yn browd iawn!\nBydd ‘Llwyth’ yn ymweld â’r Torch, Aberdaugleddau; Harlech; Pwllheli; Lyric, Caerfyrddin; Dylan Thomas, Abertawe; Galeri, Caernarfon, Canolfan y Celfyddydau, Aberystwyth; Theatr Clwyd, Wyddgrug a’r Oval House, Llundain. Mwy o fanylion drwy ymweld â : www.shermancymru.co.uk\nLabels: cymru, dafydd james, gododdin, grehan, hoyw, llwyth, povey, sherman, watts\n'Juliet and Her Romeo'\n'A Good Night Out in the Valleys'


Cynnig i ymgynghori ar bolisi bwriadu defnyddio cerbydau Hackney - Cyngor Bwrdeistref Sirol Pen-y-bont ar Ogwr\nCynnig i ymgynghori ar bolisi bwriadu defnyddio cerbydau Hackney\nMae rhai awdurdodau trwyddedu ar draws y DU wedi derbyn nifer uchel o geisiadau am drwyddedau Cerbydau Hackney, a cheisiadau am drwyddedau ar y cyd rhwng Cerbydau Hackney a Gyrwyr Llogi Preifat gan ymgeiswyr sydd yn byw mewn awdurdodau lleol gwahanol i’r un maent yn gwneud cais iddo.\nMae’r egwyddor o reolaeth leol yn bwysig a bydd awdurdodau trwyddedu yn gosod eu trefn ei hun i sicrhau eu bod yn cwrdd â’u gofynion statudol i ddarparu gwasanaeth, tra bod hefyd yn gymesur ag amgylchiadau lleol a chynnal fflyd hyfyw oddi mewn i’r awdurdod, gyda’r dealltwriaeth bod cerbydau a gyrwyr yn masnachu yn bennaf o fewn yr ardal honno.\nBydd y cynnig yn effeithio yn bennaf ar y rhai hynny sydd yn gwneud cais newydd am drwydded cerbyd Hackney; disgwylir i ymgeiswyr brofi bwriad bona fide i chwilio am gyfleoedd i logi oddi mewn i ardal weinyddol Cyngor Bwrdeistref Sirol Pen-y-bont ar Ogwr dan delerau’r drwydded maent yn cynnig amdani.\nBydd rhagdybiaeth na fydd ymgeiswyr nad ydynt yn bwriadu chwilio am gyfleoedd i logi yn gyfan gwbl neu yn bennaf oddi mewn i Gyngor Bwrdeistref Sirol Pen-y-bont ar Ogwr yn derbyn trwydded cerbyd Hackney fydd yn eu hawdurdodi i wneud hyn. Caiff pob cais ei ystyried ar sail rhagoriaeth.\nBydd y cyfnod ymgynghori hwn yn dechrau ar 9 Rhagfyr 2016 and cau ar 9 Ionawr 2017. Cewch ymateb neu holi mwy o gwestiynau yn y dulliau canlynol;\nFfon: (029) 2087 1022\nPost: Adran Trwyddedu a Chofrestru, Cyngor Bwrdeistref Sirol Pen-y-bont ar Ogwr, Swyddfeydd Dinesig, Stryd Angel, Pen-y-bont ar Ogwr, CF31 4WB.\nDyddiad terfyn ar gyfer ymateb\nCyhoeddi’r adroddiad terfynol -


Y Prif Weinidog yn dod i Lanbed\nby Golwg360 17/06/2017 | 7:08 0 Posted in Arall, Digwyddiadau, Gwleidyddol\nYmhen wythnos fe fydd Prif Weinidog Cymru yn dod i Lanbed i gynnal sesiwn holi ac ateb ar gampws y brifysgol.\nMae’n rhan o gyfres ‘Cyfarfod Carwyn’ lle mae wedi teithio i bob cwr o Gymru i gynnal cyfarfodydd.\nY tro hwn mae’n gwahodd pobol o’r ardaloedd cyfagos i godi materion sy’n effeithio ar eu cymunedau.\n“Dros y flwyddyn ddiwethaf, rydw i wedi teithio ar hyd a lled Cymru i glywed barn pobol yn eu cymunedau lleol ac i ateb cwestiynau maen nhw’n ysu am eu gofyn,” meddai’r Prif Weinidog, Carwyn Jones.\n“Mae’n bleser gen i gyhoeddi y bydd y digwyddiad nesaf yn cael ei gynnal yn Llanbedr Pont Steffan.\n“Rwy’ eisiau gweld cynifer o bobol â phosibl yn dod i’r Hen Neuadd. Felly, os oes gennych chi gwestiwn i mi, os ydych eisiau codi ymwybyddiaeth am broblem sy’n effeithio ar eich cymuned, neu os oes gennych syniad fyddai’n gwneud eich ardal leol yn lle gwell i fyw ynddi – dewch draw!”\nMae’r cyfarfod yn cael ei gynnal yn Hen Neuadd, Prifysgol y Drindod Dewi Sant ar nos Iau, Mehefin 22 rhwng 5.30 a 7.30yh.\nMae modd gofyn cwestiwn ar y noson, neu ei anfon o flaen llaw drwy ebostio cabinetcommunications@wales.gsi.gov.uk neu drwy Twitter gan ddefnyddio @fmwales a’r hashnod #cyfarfodcarwyn.\nMae’r digwyddiad am ddim, ond mae’n rhaid cofrestru o flaen llaw drwy ddilyn y ddolen hon.


Tocynnau Trên Eurostar Rhad a Phrisiau Teithio | Save A Train\nHome > Tocynnau Trên Eurostar Rhad a Phrisiau Teithio\nYma gallwch ddod o hyd i'r holl wybodaeth am Tocynnau trên rhad Eurostar ac Prisiau teithio Eurostar a buddion.\nMae croesi Twnnel y Sianel yn cymryd 35 cofnodion\nEurostar, mae prisiau tocynnau yn rhatach yn ystod oriau allfrig, ar ddechrau'r wythnos ac yn ystod y dydd. Teithiau trên canol yr wythnos (Dydd Mawrth, Dydd Mercher a dydd Iau) yn aml yn cynnig y prisiau rhataf. Am y prisiau gorau, peidiwch â chymryd yr Eurostar yn gynnar yn y bore ac yn gynnar gyda'r nos yn ystod yr wythnos (oherwydd llawer o deithwyr busnes), hefyd osgoi cymryd reidiau Eurostar nos Wener a nos Sul (ffafriol ar gyfer penwythnosau parod), yn ystod gwyliau cyhoeddus a hefyd yn ystod gwyliau ysgol prisiau skyrocket Eurostar.\nMae galw mawr am wasanaeth trenau Eurostar ac ar hyn o bryd, dim ond cwmni rheilffordd Eurostar sy'n gweithredu trenau yn nhwnnel Sianel Lloegr felly nid oes cystadleuaeth. Mae Eurostar, yr unig weithredwr trên yn y llwybrau rhwng Lloegr a Gorllewin Ewrop, wedi gosod rhai cyfyngiadau ar docynnau trên. Dim ond Premier Premier Math o docynnau trên y gellir eu cyfnewid, ni ellir cyfnewid nac ad-dalu'r tocynnau trên eraill, ond mae fforymau ar y rhyngrwyd y gallwch werthu eich tocynnau trên yn ail law. Felly, Arbed argymhelliad Arbed ar gyfer Teithio Eurostar yw archebu pan fyddwch yn sicr o'ch amserlen deithio.\nMae gan drenau Eurostar sawl gwasanaeth dosbarth i'w hadeiladu ar gyfer unrhyw gyllidebau, ac unrhyw fath o deithiwr, p'un a ydych chi'n deithiwr busnes neu'n hamdden neu'r ddau 🙂\nMae'r dosbarth tocynnau hwn yn ddrytach na'r math o docyn Standard Eurostar, y Tocyn Premier Standard yn cynnig gwasanaethau ychwanegol. Yn ogystal â manteision tocynnau safonol a ysgrifennwyd gennym uchod, Mae tocynnau Premier Standard yn cynnig seddi brafiach gyda mwy o le i goesau, rhoddir dewis eang o gylchgronau a phapurau newydd yn rhad ac am ddim, ac rydych chi'n cael pryd ysgafn a diodydd i'ch sedd ar fwrdd yr Eurostar. Gellir newid tocynnau Premier Standard gyda ffi yn dibynnu ar eich cyrchfan.\n– Os byddwch chi'n cyrraedd 500 pwyntiau: gallwch chi gael 1 uwchraddio gwasanaeth trên.\nGorsaf Ganolog Antwerp yw lle rydych chi'n mynd ar fwrdd Eurostar yn Antwerp, ail ddinas fwyaf Gwlad Belg, Os ydych chi'n teithio o Antwerp, rydym yn argymell eich bod mewn gwirionedd yn dod i'r orsaf reilffordd yn hirach na'r hyn a argymhellir 1 awr cyn gadael oherwydd hyn mae'r orsaf reilffordd wedi ennill gwobrau am addurno a phensaernïaeth ac mae wedi 5 lloriau a'i mor braf i lywio ynddo.\nYdych chi am wreiddio'r dudalen hon i'ch gwefan? Cliciwch yma: http://embed.ly/code?url=https://www.saveatrain.com/blog/train-eurostar/ - (Sgroliwch i lawr i weld y Cod Embed), Neu gallwch chi gysylltu'n uniongyrchol â'r dudalen hon.


Cynulliad Cymru a Microsoft yn lansio meddalwedd cyfieithu - BBC Cymru Fyw\nCynulliad Cymru a Microsoft yn lansio meddalwedd cyfieithu\nDisgrifiad o’r llun, Y gobaith wrth ryddhau'r feddalwedd ydi hwyluso'r broses o gyfieithu yn Gymraeg\nMae Cynulliad Cenedlaethol Cymru, ar y cyd â chwmni cyfrifiadurol Microsoft, yn lansio meddalwedd cyfieithu Cymraeg newydd.\nMae'r meddalwedd yn cael ei lansio ar ddiwrnod Rhyngwladol y Famiaith, a'r gobaith, yn ôl y Cynulliad, yw hwyluso'r broses o gyfieithu a chynnig adnodd newydd i ddefnyddwyr y Gymraeg.\nBydd y Gymraeg yn ymuno â'r ieithoedd hynny sydd eisoes wedi'u cynnwys o fewn gwasanaethau cyfieithu 'Microsoft Translator'.\nYn ol Rhodri Glyn Thomas AC, Comisiynydd y Cynulliad sydd â chyfrifoldeb dros y Gymraeg: ''Mae hwn yn gam mawr ymlaen o ran gweithio'n ddwyieithog, a gallwn ymfalchio ein bod wedi gallu cynorthwyo i ddatblygu cyfleuster cyfieithu mor bwerus.\n''Bydd o gymorth i hwyluso'r ffordd i bobl gyfathrebu ag eraill yn eu dewis iaith, a bydd o gymorth i bobl sy'n dysgu Cymraeg neu sydd am ddeall y Gymraeg yn y gweithle.''\nEr nad yw meddalwedd cyfieithu yn cynnig ansawdd cystal â gwaith cyfieithwyr yn ôl y datblygwyr, maen nhw'n ffyddiog y bydd y system yn cynnig lefel o ddealltwriaeth safonol i bobl, yn hwb i ddwyieithrwydd, ac yn arbed amser i gyfieithwyr proffesiynol.\n'Yn dal angen cyfieithwyr'\nYn ôl Geraint Wyn Parry, Prif Weithredwr Cymdeithas Cyfieithwyr Cymru: ''Rydym yn croesawu'r datblygiad yma ac yn edrych ymlaen at weithio hefo'r Cynulliad i ddatblygu'r system yn well ac yn fwy effeithiol at y dyfodol.\n"Mae'r system ar ei ffurf ddatblygol ar hyn o bryd ac nid ar ei ffurf derfynol. Bydd modd ychwanegu geiriau, dywediadau ac idiomau i'r system yn y dyfodol.''\nYchwanegodd: ''Fe all y datblygiad hwyluso gwaith cyfieithwyr yn fawr iawn. Yr hyn sydd yn bwysig ydi na fydd yn cymryd lle'r angen am gyfieithwyr ac fe fydd yn dal angen cyfieithwyr i fynd trwy'r gwaith o gyfieithu yn ofalus.''\nFe fydd y feddalwedd cyfieithu yn darparu cyfleuster cyfieithu i staff y Cynulliad yn ogystal ag aelodau'r Cynulliad yn y dyfodol.\nDywedodd Derrick McCourt, Rheolwr Cyffredinol y Sector Cyhoeddus i gwmni Microsoft: ''Mae iaith yn rhan allweddol o hunaniaeth unrhyw gymuned - ac mae'r un peth yn wir am y Gymraeg. Mae Microsoft yn falch iawn o allu gweithio gyda'r Cynulliad Cenedlaethol er mwyn gallu ychwanegu'r Gymraeg at yr ieithoedd eraill a gefnogir gan Microsoft Translator.\n''Bydd manteisio ar y dechnoleg ddiweddaraf hon yn cynorthwyo i gryfhau egni a chydlyniant o fewn y gymuned Gymraeg.''\nTechnoleg i hybu'r Gymraeg?\nGeiriadur ar gledr llaw


Apêl elusennol y Maer yn casglu mwy na £8,000 i Hafal! - Hafal\nMae cyn-Faer mwyaf diweddar Castell-nedd Port Talbot, y Cynghorydd Dennis Keogh, wedi casglu mwy na £8,000 i Hafal yn ystod ei flwyddyn yn y swydd yn 2018/19.\nRoedd y Cyngh. Keogh wedi dewis cefnogi’r elusen iechyd meddwl Hafal a Chyfeillion Tŷ Seren (Tomms Care), sydd yn gweithio ag oedolion ifanc gyda Chyflwr Sbectrwm Awtistig.\nYm Mharlwr y Maer yn y Ganolfan Ddinesig ym Mhort Talbot ar ddydd Iau, 22ain Awst, roedd y Cyngh. Keogh wedi cyflwyno siec am £8,036.89 yr un i’r ddwy elusen (swm cyfartal i’r ddwy elusen) i’w helpu gyda’u gwaith gwerthfawr yn y gymuned.\nRoedd rheolwr gyfarwyddwr Cyfeillion Tŷ Seren, Carol Williams, a chyfarwyddwr yr elusen, Marc Williams a Chyfarwyddwr Pobl, Perfformiad a Chynllunio Hafal, Nia Murphy, yno i dderbyn y sieciau.\nMae Hafal yn helpu pobl ag afiechyd meddwl difrifol a’u teuluoedd i weithio tuag at adferiad. Mae Rhaglen Adferiad yr elusen yn ceisio ymrymuso cleientiaid i gymryd rheolaeth o’u bywydau er mwyn sicrhau adferiad.\nDywedodd Nia Murphy: “Nid yw hyn yn ymwneud gyda meddyginiaeth neu therapïau – mae’r elusen yn credu fod iechyd meddwl wedi ei adeiladu ar sylfeini ehangach fel cyflogaeth, perthnasau, a bywyd yn y cartref. Mae Hafal yn annog pobl i fabwysiadu dull ‘person cyfan’ er mwyn symud ymlaen.”\nYchwanegodd fod cynnwys Hafal yn elusennau’r Cyngh. Keogh wedi helpu codi proffil y mudiad yng Nghastell-nedd Port Talbot a dywedodd y byddai’r arian a gasglwyd yn cael ei ddefnyddio yn lleol, yn enwedig o ran datblygu gwasanaethau yn ardal Taibach.\nDywedodd y Cynghorydd Keogh: “Rwyf i a’m gwraig Christine yn falch iawn ein bod wedi casglu tua £16,ar gyfer yr elusennau pwysig yma. Rydym yn falch ein bod wedi medru helpu pobl sydd yn gwneud gwaith gwych ar ran pobl sydd â chyflyrau heriol iawn.”


Chwarae Parc Penfro, Ein Chwarae Ni\nBydd y prosiect h wn yn datblygu gweithgareddau chwarae hwyliog, newydd i helpu plant i ymgysylltu â phriodweddau unigryw Parc Cenedlaethol Arfordir Sir Benfro, tra byddant yn camu’n egnïol i’r awyr agored.\nA’r bwriad o ddatblygu gweithgareddau o bob un o'r 3 Pharc Cenedlaethol yng Nghymru, mae Chwarae Parc Penfro, Ein Chwarae Ni, yn dilyn prosiect llwyddiannus a wnaed ar y cyd ag Awdurdod Parc Cenedlaethol Bannau Brycheiniog ac Ymddiriedolaeth Bannau Brycheiniog.\nBydd digwyddiad di-dâl i Weithwyr Chwarae yng Ngerddi Coedlan Colby y m mis Hydref, ac yn Aberllydan ym mis Mawrth yn lansio ac yn dosbarthu’r gweithgareddau terfynol, y gellir eu cyflwyno i blant yn y clwb ac o gwmpas y lle y tu allan i’r clwb. Caiff pob un o'r 10 gweithgaredd newydd eu dylunio a’u hintegreiddio i mewn i’n pecyn chwarae amgylcheddol o'r enw,, ‘Parth Natur’. (Gall aelodau gyrchu hwn ar yr adran aelodau


Cyfradd cyfnewid Peso Ariannin (ARS) I CFC ffranc (XAF) byw ar farchnad cyfnewid Forex\nCyfraddau cyfnewid FOREX updated: 07/04/2020 15:00\nPeso Ariannin - CFC ffranc pris ar hyn o bryd ar y farchnad cyfnewid Forex yn 07 Ebrill 2020\n15:00:57 (Diweddariad cyfradd forex mewn 59 eiliad)\n1 ARS = 9.25 XAF\n1 XAF = 0.11 ARS\n1 Peso Ariannin i 9.25 CFC ffranc ar y gyfnewidfa Forex. Gweler Peso Ariannin cyfradd gyfnewid bob 30 eiliad. Dangosir cyfradd Peso Ariannin ar-lein. Cyfradd cyfnewid ar unwaith Peso Ariannin.\nSiart masnachu Forex CFC ffranc - Peso Ariannin yn byw, 07 Ebrill 2020\nSiart masnachu Forex Peso Ariannin I CFC ffranc yn byw, 07 Ebrill 2020\nAr ein gwefan gallwch ddod o hyd i siart o Peso Ariannin i CFC ffranc cyfradd gyfnewid ar 07 Ebrill 2020. Gellir sylwi'n gyflym ar yr holl newidiadau i'r cyfraddau cyfnewid ar y siart. Dewiswch bwynt ar y siart i ddarganfod yr union gyfradd gyfnewid am yr amser iawn. Mae'r graff cyfradd cyfnewid yn newid yn awtomatig bob 30 eiliad.\nTrosi Peso Ariannin I CFC ffranc Peso Ariannin I CFC ffranc Cyfradd cyfnewid Peso Ariannin I CFC ffranc Hanes y gyfradd gyfnewid\nMasnachu ar-lein Peso Ariannin (ARS) i CFC ffranc ar hyn o bryd\nBob munud rydym yn olrhain y gyfradd gyfnewid. Newid munud yn y Peso Ariannin i'r CFC ffranc - 0.0031 XAF. Dangosir hanes cyfraddau cyfnewid yn y munudau olaf yn y tabl. Postio gwybodaeth yn gyfleus ar y gyfradd munud ar y wefan.\n9.25 9.24 9.25 9.26 9.26 9.24 9.26 9.29 9.29 9.29\nMasnachu ar-lein Peso Ariannin (ARS) i CFC ffranc masnachu olaf awr\nBob awr rydym yn olrhain cyfradd cyfnewid Peso Ariannin i CFC ffranc. Y newid yn y gyfradd Peso Ariannin (ARS) i CFC ffranc yr awr hon yw - -0.0035 XAF. Mae'r tabl yn dangos y cyfraddau Peso Ariannin i CFC ffranc bob awr. Mae'n gyfleus cymharu newidiadau yn y gyfradd gyfnewid bob awr.\nMasnachu ar-lein Peso Ariannin (ARS) i CFC ffranc tuedd heddiw 07 Ebrill 2020


Preswylydd Credyd Cynhwysol (yn lle Budd-daliadau Tai) Adolygiadau budd-dal tai\nAdolygiadau budd-dal tai\nOs ydych chi'n hawlio Budd-dal Tai neu Gymorth Treth y Cyngor, efallai y byddwn ni'n adolygu eich hawliad o bryd i'w gilydd. Byddwn ni'n gofyn i chi gadarnhau eich amgylchiadau cyfredol gan ddefnyddio'r ffurflen isod. Bydd hyn yn sicrhau bod y manylion sydd gennym ni yn gywir a bod y budd-daliadau y mae gennych chi'r hawl iddyn nhw yn cael eu talu i chi. Gallai'ch hawliad gael ei ddewis am adolygiad ar unrhyw adeg. Nid oes unrhyw gyfnodau sefydlog.\nLlenwch y ffurflen adolygu budd-daliadau >\nSylwch, ni fydd y ffurflen hon yn gweithio o fewn Internet Explorer. Defnyddiwch borwr mwy modern fel Edge, Chrome neu Safari


Cymwysterau Cymru / Ymchwiliad i gymwysterau diogelwch bwyd yng Nghymru\nHafan > Newyddion > Ymchwiliad i gymwysterau diogelwch bwyd yng Nghymru\nYmchwiliad i gymwysterau diogelwch bwyd yng Nghymru\nDydd Iau 23 Mai 2019\nCynhaliwyd ymchwiliad manwl i gymwysterau diogelwch bwyd yng Nghymru yn ystod ymarfer monitro gan y rheoleiddiwr, Cymwysterau Cymru.\nDaeth yr ymchwiliad i'r casgliad bod y cymwysterau a gynigir mewn diogelwch bwyd yn effeithiol – newyddion da i ddefnyddwyr yn y DU sy'n bwyta allan ddwywaith yr wythnos ar gyfartaledd.\n"Dyfarnwyd mwy nag 14,000 o dystysgrifau diogelwch bwyd yng Nghymru yn ystod 2017, gan ei wneud yn un o'r sectorau pwysicaf yn y wlad," dywedodd y Cyfarwyddwr Rheoleiddio Jo Richards.\nAr gyfartaledd, mae Prydeinwyr yn bwyta allan ddwywaith yr wythnos yn ôl arolwg gan OpenTable, tra bod gwaith ymchwil a gyhoeddwyd gan Kantar Worldpanel yn dangos bod Prydeinwyr wedi gwario £49 biliwn ar fwyd a diod y tu allan i'r cartref yn 2017.\nYn y cyfamser, dangosodd Arolwg 'Good Food Nation' y BBC fod y rhan fwyaf o bobl yn bwyta bwyd brys ddau ddiwrnod yr wythnos ar gyfartaledd, gyda hynny'n cynyddu i ddwywaith y diwrnod ar gyfer un ym mhob chwech o bobl ifanc.\nCanolbwyntiodd Cymwysterau Cymru ar ddau gymhwyster allweddol ym maes diogelwch bwyd o ran arlwyo, gan eu monitro dros gyfnod o flwyddyn.\n"Rwy'n falch bod ein gwaith o fonitro cymwysterau diogelwch bwyd wedi dangos eu bod yn diwallu anghenion dysgwyr yng Nghymru," meddai Jo Richards.\n“Mae hefyd yn newyddion da bod y cyrff dyfarnu sy'n cynnig y cymwysterau hyn wedi penderfynu parhau i siarad drwy fforwm newydd, ar ôl i ni gynnal cyfarfodydd cychwynnol â nhw i rannu canfyddiadau allweddol ein hadroddiad.\n"Byddant yn defnyddio'r fforwm i drafod cymwysterau diogelwch bwyd a rhannu arfer gorau. Gobeithiwn y bydd y broses barhaus o rannu syniadau a gwybodaeth yn helpu i gadw cymwysterau diogelwch bwyd yn effeithiol nawr ac yn y dyfodol.”\nEr bod yr ymarfer monitro wedi dangos rhai diffygion ymhlith y naw corff dyfarnu, cafodd cynlluniau gweithredu eu paratoi a chafwyd atebion.\n“Ymatebodd pob corff dyfarnu yn gadarnhaol i ganfyddiadau ein gwaith monitro," dywedodd Jo Richards. “Mae llawer o'r camau gweithredu a nodwyd eisoes wedi cael eu cwblhau tra bydd eraill yn cael eu cwblhau yn fuan.\n“Ond ein casgliad cyffredinol yw bod y cymwysterau diogelwch bwyd hyn yn ddilys, yn ddibynadwy ac yn diwallu anghenion rhesymol dysgwyr yng Nghymru.


Astudio drwy gyfrwng y Gymraeg Chwilio am Gwrs\nChwilio am gwrs cyfrwng Cymraeg mewn prifysgol yng Nghymru?\nDefnyddia’r chwilotydd cyrsiau i ganfod a yw’r cwrs ti’n bwriadu ei astudio yn cael ei gynnig trwy gyfrwng y Gymraeg. Bydd y chwilotydd hefyd yn dangos a yw’r cwrs yn gymwys ar gyfer un o ysgoloriaethau’r Coleg Cymraeg Cenedlaethol.\nNaill ai defnyddia'r bocs "chwilio yn gyflym" i chwilio am dy gwrs neu glicia ar un o'r prifysgolion a dilyn y camau priodol. Mewn 3 cham syml, fe elli ddarganfod a yw'r cwrs ti'n bwriadu ei ddilyn yn y brifysgol ar gael trwy gyfrwng y Gymraeg!\nchwilio yn gyflym\nffiltro yn ôl:\nYn chwilio am Therapi Iaith a Lleferydd ym mhob sefydliad a phob pwnc\nEich dewis cyfredol\nTeitl y Cwrs\nBA Addysgu Iaith Saesneg ac Astudiaethau Addysg\nBA Astudiaethau Creadigol Ac Iaith Saesneg\nBA Astudiaethau Ffilm Ac Iaith Saesneg\nBA Cymraeg Gyda Newyddiaduraeth - Iaith Gyntaf\nPrif Ysgoloriaeth neu Ysgoloriaeth Cymhelliant\nBA Cymraeg Gyda Newyddiaduraeth- Ail Iaith\nBA Dysgu Saesneg Fel Iaith Dramor a Chymraeg\nBA Iaith Saesneg A Chymdeithaseg\nBA Iaith Saesneg A Ffrangeg\nBA Iaith Saesneg A Sbaeneg\nBA Iaith Saesneg A Seicoleg\nBA Iaith Saesneg a Tsieinëeg\nBA Iaith Saesneg Ac Almaeneg\nBA Iaith Saesneg ac Athroniaeth\nBA Iaith Saesneg Gydag Astudiaethau Ffilmiau\nBA Iaith Saesneg Gydag Astudiaethau'R Cyfryngau\nBA Iaith Saesneg Gydag Ysgrifennu Creadigol\nBA Ieithyddiaeth ac Iaith Saesneg\nBA Llenyddiaeth Saesneg Gydag Iaith Saesneg\nBA Saesneg Iaith A Saesneg Llenyddiaeth\nPC Y Drindod Dewi Sant\nBSc Therapi Chwaraeon\nBSc Therapi Galwedigaethol\nBA Y Gymraeg ac Iaith Saesneg\nRhestr Cyrsiau Cymwys\nMae modd lawr lwytho rhestr o'r holl gyrsiau sy'n gymwys ar gyfer ysgoloriaethau'r Coleg Cymraeg Cenedlaethol isod (noder bod y rhestr yn cael ei diweddaru'n fisol)\nMae’r wybodaeth sydd yn y chwilotydd cyrsiau’n seiliedig yn uniongyrchol ar ddata a gyflwynwyd gan y prifysgolion. Ceir dolenni allanol i wefannau prifysgolion yn rhan o’r chwilotydd. Cyfrifoldeb y prifysgolion unigol yw’r dolenni a’r wybodaeth a nodir am y cyrsiau.\nCanolfan Sgiliaith i Arwain ar Gynllun i Ddatblygu Sgiliau Addysgu Cymraeg a Dwyieithog Staff yn y Sector ôl-16 15 Medi 2020\nGwobrwyo tri myfyriwr am eu llwyddiant a’u cyfraniad at addysg uwch cyfrwng Cymraeg Dydd Mercher 05 Awst 2020\nCyhoeddi pedwar enillydd Gwobrau Darlithwyr Cysylltiol y Coleg Cymraeg 16 Gorffennaf 2020


Ein Byd | Syrffio yng Nghymru\nMae hyd arfordir tir mawr Cymru oddeutu 1,370 milltir (2,205km) a thrwy adio hyn at arfordir Ynys Môn a Ynys Gybi, mae’r cyfanswm oddeutu 1,680 milltir (2,704km). Mae’r arfordiroedd hyn yn gwneud Cymru yn lle delfrydol i ymgymryd â gweithgareddau awyr agored, yn arbennig syrffio.\nMae Sir Benfro yn fan ddelfrydol i fwynhau gwefr tonnau’r môr gyda syrff Atlantaidd gwych a heriol. Yno mae ysgol syrffio Big Blue a ddechreuwyd gan y syrffiwr enwog Kirsty Jones a’i ffrind. Erbyn heddiw mae cyfleoedd yno i syrffio a phadlfyrddio. Hwn oedd y lleoliad mwyaf godidog i Kirsty Jones ei weld wrth farcudsyrffio ar draws Môr Iweddon o Rosslare i Farloes yn y Gorllewin. Wedi pump awr o fardcudsyrffio a’r gwynt wedi gostegu, tyndra yn cydio, ymddangosodd pâr o ddolffiniaid a nofio wrth ei hochr a’i hannog i gadw i fynd. Yma mae rhai o olygfeydd prydferthaf Cymru wrth agosáu at Ynys Sgomer, ac Ynysweryn (Wormshead).\nMae traethau syrffio Cymru yn boblogaidd iawn gyda thwristiaid. Dyma i chi restr o’r traethau mwyaf poblogaidd i syrffio yng Nghymru:-\nTraeth Mawr, Sir Benfro – un o’r traethau gorau i syrffio yng Nghymru i’r syrffwyr mwy profiadol.\nTraeth Coney, Porth-cawl – delfrydol i’r syrffwyr hynny sydd yn byw yng Nghaerdydd neu i’r ardaloedd yn y dwyrain.\nAberdaron, Pen Llŷn – traeth tawel sydd â thonnau bychain ac sy’n ddelfrydol i ddechreuwyr.\nBae Oxwich, Gŵyr – man ddelfrydol i ddechreuwyr.\nLlangynydd, Gŵyr – man ddelfrydol i syrffwyr dibrofiad a phrofiadol. Mae llawer o arwyr syrffio Cymraeg yn hanu o benrhyn Gŵyr.\nTraeth Poppit, Aberteifi – tonnau bychain sydd yn ddelfrydol i syrffio am gyfnodau byr.\nRhosneigr, Ynys Môn – ddim yn ardal delfrydol i ddechreuwyr.\nArfordir Abersoch – man fwy cysgodol i syrffio ac yn fan delfrydol i ddechreuwyr.\n‘Syrffio Eryri’ – pwll tonnau artiffisial yn Nolgarrog, Dyffryn Conwy. Dyma’r llyn syrffio artiffisial cyntaf yn y byd. Cost y safle oedd £12 miliwn ac fe’i hagorwyd yn Awst 2015.\nCefnfor Iwerydd yw'r ail gefnfor mwyaf yn y byd gydag arwynebedd o ryw 106,460,000 km2\nDiffinnir arfordir neu lan y môr fel yr ardal lle mae tir yn cwrdd â'r môr neu'r cefnfor.\nYnys ar lannau gorllewin Ynys Môn ger Caergybi yw Ynys Gybi. Yn Saesneg mae’n cael ei hadnabod fel "Holy Island" oherwydd y meini hirion yno a'r siambrau claddu crefyddol hynafol.\nMae barcudfyrddio yn gamp eithafol lle mae'r barcudwr yn defnyddio pŵer y gwynt a barcud mawr i deithio ar draws dŵr, tir neu eira.\nYmeliad â Techniquest\nHeddiw dwi wedi cael diwrnod i’r brenin yn Techniquest, syniad yr Athro John Beetlestone a chydweithwyr iddo o Brifysgol Caerdydd. Cafodd Techniquest ei sefydlu ym 1986 gyda 48 o arddangosion. Lai na 10 wythnos ar ôl ei agor, roedd wedi croesawu deng mil o ymwelwyr.\nBwriad yr arddangosion rhyngweithiol a'r rhaglenni gwyddoniaeth oedd apelio at eich llygad a’ch greddf, a denu pobl i fyd cyffrous ac arloesol.\nRoedd safle gwreiddiol Techniquest yng nghanol Caerdydd, gyferbyn â Chastell Caerdydd. Cartref dros dro oedd hwn ac ym 1988, symudodd Techniquest i Fae Caerdydd. Ymwelodd y Dywysoges Diana a'r Tywysogion William a Harry â Techniquest ym 1994.\nYn 1995 dyma’r ganolfan yn symud unwaith eto, y tro yma yn symud i'w safle presennol. Mae Techniquest yn cynnig ystod eang o arddangosion a phrofiadau yn eu canolfan yng Nghaerdydd ac mae wedi datblygu'n raddol ac erbyn hyn maen nhw hefyd yn cynnig arddangosion a rhaglenni gwyddoniaeth i amgueddfeydd ac atyniadau i ymwelwyr ledled y byd. Mae dros 200,000 o bobl yn ymweld â Techniquest bob blwyddyn.\nMae'r ganolfan hefyd yn cynnig planetariwm a theatr wyddoniaeth i'w defnyddio gan blant. Mae Techniquest, gyda'u dull arloesol a chyffrous mewn pwnc a allai apelio at nifer fach yn unig o bobl, wedi llwyddo’n ddi-os i ysgogi diddordeb ledled Cymru ers 34 mlynedd. Mae'n bendant yn werth ymweld â nhw.\nPwy yw Luned Rhys Parri?\nArtist sy’n creu gwaith sy’n llawn cymeriad a hiwmor.\nYmhle cafodd ei magu?\nCafodd ei magu yn Llansannan ac erbyn hyn mae’n byw yn Nyffryn Nantlle yng Ngwynedd.\nBeth sydd yn cael ei gyfleu yn ei gwaith?\nMae ei gwaith yn mynd â’r gynulleidfa i fyd cymeriadau mewn cymdeithas Gymraeg sydd yn prysur ddiflannu drwy dreigl amser.\nBeth sydd yn ei hysbrydoli?\nYr amgylchedd o’i chwmpas yn Nyffryn Nantlle yn ogystal â’i magwraeth yn Llansannan. Mae atgofion am ei theulu yn rhan bwysig o’i gwaith.\nSut fath o dechnegau mae hi’n defnyddio?\nYn aml bydd yn defnyddio llungopi o hen ffotograff neu bapur newydd o fewn ei gwaith ac mae lliwiau dillad y merched yn aml yn llachar. Defnyddia hefyd weiar a phapur wrth greu’r cymeriadau yn y llun.\nYmhle mae ei gwaith yn cael ei arddangos?\nMae’n arddangos ei gwaith trwy Gymru a hefyd yn cynnal gweithdai gyda phlant ysgol. Arddangoswyd ei gwaith am y tro cyntaf yn Haf 2011 yn Ffin y Parc, Llanrwst. Bu iddi arddangos eto yn 2013, 2016 a 2018. Dychwelodd yn 2019 yn ystod arddangosfa dathliadau ‘Merched Cymru’ a gwerthwyd pob darn celf. Bu ei harddangosfa diwethaf yno yn Awst 2020. Bydd Luned yn arddangos ei gwaith diweddaraf yn Oriel Ffin y Parc yn ystod mis Awst 2021. Dewch draw i weld ei gwaith creadigol arbennig!\nDyma ichi gysylltiad i glip o Luned Rhys Parri yn gweithio yn ei stiwdio gelf. https://youtu.be/auQwbBvPjOo\nHelo o Fae Caswell!\nAnnwyl Anti Gwen,\nHoffwn ddiolch o galon i chi am y daleb syrffio anfonoch ataf fel rhodd pen-blwydd. Cefais ddiwrnod i’r brenin ddoe yn syrffio ym Mae Caswell.\nDechreuodd fy niwrnod am 10 y bore pan es i mewn i ganolfan syrffio newydd ‘Surfability’ i newid mewn i fy ngwisg nofio yn barod i fynd ar y dŵr. Cefais ddewis fy mwrdd syrffio a dewisais un porffor ac oren. Roedd unigolyn gyda fi trwy’r amser yn fy helpu a rhoi cyngor. Wrth i mi gerdded lawr at y môr dechreuodd fy nghalon guro fel drwm. Cerddais yn araf i’r dŵr gan fentro ar fy ngliniau i ddechrau gan nad oeddwn yn rhy hyderus. Ond wrth i mi gyfarwyddo â’r tonnau a dod yn fwy hyderus mentrais sefyll a chyd-bwyso. Serch hynny disgynnais sawl gwaith i mewn i’r dŵr ar y dechrau a mam yn gofidio ar y lan!\nCefais hwyl o’r cychwyn cyntaf a sôn am wefr pan oedd y tonnau yn bwrw fy mwrdd a minnau yn syrffio cystal â Gwen Spurlock a meddwl pa mor lwcus oeddwn i dderbyn y rhodd pen-blwydd hon gennych. Mi oedd yr haul yn tywynnu trwy’r dydd a’r golygfeydd yn fendigedig. Diolch am eich caredigrwydd.\nCyffro Beicio Mynydd Cymru\nGwefan beicio mynydd swyddogol Cymru\nMae pob un o’r canolfannau a lleoliadau beicio mynydd yng Nghymru yn cynnig amrywiaeth o brofiadau beicio. Mae’r llwybrau wedi cael eu graddio er mwyn eich cynorthwyo i ddewis yr un sy’n gweddu orau i’ch profiad beicio. Mae llwybrau yma ar gyfer plant ac oedolion sy’n ddechreuwyr i feicwyr mynydd profiadol a chystadleuol.\nCenhadaeth Techniquest yw ymgorffori gwyddoniaeth yn niwylliant Cymru drwy fynd ati i ymgysylltu â phobl.\nMae'r ganolfan yn darparu amrywiaeth o wasanaethau i ysgolion ac athrawon i ategu'r ddarpariaeth addysg yng Nghymru ac mae’n gweithio'n helaeth gyda chynulleidfaoedd cyhoeddus.\nMae gan Techniquest enw da ledled y byd am greu rhaglenni ac arddangosfeydd, ac mae’r staff yn cynnwys arbenigwyr blaenllaw ym maes cyfathrebu gwyddoniaeth. Mae Techniquest yn gwerthu rhaglenni ac arddangosion i ganolfannau gwyddoniaeth ledled y byd.\nMae Techniquest yn cynnig profiadau rhyngweithiol sy'n hygyrch i bawb, ac mae dros 5 miliwn o bobl wedi mwynhau’r rhain yn y ganolfan ers iddi gael ei sefydlu yng Nghaerdydd ym 1986.\nBeth am drefnu ymweliad gyda'ch teulu neu'ch ysgol chi?\nMilltiroedd o fwd!\nCyfrinach orau Sir Gâr!\nAgorwyd canolfan feicio mynydd gwerth £1miliwn yng Nghoedwig Brechfa, Sir Gaerfyrddin yn 2016 gyda chyfleusterau cysgu i 34 ymwelydd a 12 pod gwersylla cyfleusterau cawod, siop trwsio beic, ystafell gemau, safle gwybodaeth a meysydd parcio gyda safleoedd picnic a barbeciw.\nMae’r safle yn eistedd rhwng Coedwig Byrgwm a’r rhes o goed i’r de o Byrgwm Bach gan ddod â £23 miliwn i economi Cymru.\nMae’r ganolfan yn cynnwys 3 trac amrywiol. Trac Gorlech a grëwyd gan Rowan Sorrell, sef trac sy’n cynnwys 3 llwybr ddringo a disgyn sydd yn ymestyn dros 19km. Gall y beicwyr mwyaf profiadol arbrofi eu sgiliau amrywiol ar Trac Raven sef trac 18.5km o hyd sydd yn fwy heriol ac yn cynnwys nodweddion cynhyrfus. Dyma trac sydd yn cymryd oddeutu awr a hanner i’w gwblhau a chyfleoedd i ddringo 725 o fetrau. I’r gwrthwyneb gwelir trac Derwen sef man cychwyn gwych i deuluoedd a dechreuwyr ac sydd yn rhoi cyflwyniad bendigedig i feicio mynydd gan gynnwys sawl llethr ar i lawr.\nYma yng Nghoedwig Brechfa gwelir sawl cystadleuaeth feicio mynydd yn flynyddol. Mae pob trac yn cyflwyno Coedwig Brechfa ar ei gorau!\nHen gadair o Waun Lwyd - Artist Luned Rhys Parri\nTraciau beicio mynydd Cymru


Croesfannau i gerddwyr | Cyngor Bwrdeistref Sirol Rhondda Cynon Taf\nCroesfannau i gerddwyr\nGofyn am Groesfan Newydd i Gerddwyr\nMae’r Cyngor yn derbyn sawl cais bob blwyddyn am groesfannau newydd. Er mwyn helpu i ddefnyddio adnoddau prin i’r effaith orau, caiff pob safle ei ystyried yn erbyn canllawiau cenedlaethol a ddarperir gan yr Adran Drafnidiaeth. Y prif ffactorau a fesurir yw nifer y bobl sy’n croesi a faint o draffig sydd. Mae ffactorau eraill yn cynnwys nifer yr anafiadau ar y ffordd ger y safle a nodweddion lleol fel ysbytai, ysgolion a siopau.\nFfôn: 01443 844037\nFfacs: 01443 434812\nCroesfannau Puffin (Croesfannau deallus sy’n gyfleus i gerddwyr sy’n eu defnyddio)\nMae croesfannau Puffin yn edrych yn debyg iawn i groesfannau Pelican. Mae croesfannau Puffin yn fersiwn fwy cyfoes o Groesfan Pelican. Un o’r prif wahaniaethau yw bod signalau’r dyn coch a gwyrdd ychydig uwchben y blwch AROS ac nid ar ochr arall y ffordd. Dylai cerddwyr bwyso’r botwm ar y bocs. Mae gan groesfannau Puffin synwyryddion arbennig ynddynt sy’n gallu datgelu cerddwr yn aros a sicrhau bod y traffig yn aros yn ei unfan hyd nes i’r holl gerddwyr groesi’r ffordd. Nid oes gan groesfannau Puffin ddyn gwyrdd sy’n fflachio ar gyfer cerddwyr na golau oren sy’n fflachio i yrwyr.\nPelican (Croesfannau i gerddwyr wedi’u rheoli gan olau)\nCaiff croesfannau Pelican eu rheoli gan y cerddwr sy’n pwyso’r botwm ar y bocs AROS. Dylai cerddwyr groesi dim ond pan fydd y dyn gwyrdd yn goleuo ac ar ôl i’r holl draffig stopio. Weithiau mae swnyn i helpu pobl sy’n ddall neu â nam ar eu golwg i wybod pryd mae’n ddiogel i groesi. Fel arall gallai fod botwm sy’n troi o dan y bocs AROS, sy’n troi pan fydd y dyn gwyrdd yn goleuo. Ni ddylai cerddwyr ddechrau croesi os yw’r dyn gwyrdd yn fflachio.\nMae gan y groesfan hon streipiau du a gwyn (fel sebra) a goleuadau sy’n fflachio ar y naill ben. Mae croesfan Sebra yn rhoi hawl dramwy i’r cerddwr pan fydd ei droed ar y groesfan. Fodd bynnag, dylai cerddwyr ofalu bod gan y traffig amser i stopio cyn camu i’r groesfan a pharhau i wylio a gwrando wrth groesi. Mae llawer o bobl yn galw am groesfannau Sebra gael eu newid yn groesfannau Puffin, gan gredu eu bod yn fwy diogel. Mae ymchwil ddiweddar wedi dangos bod hanes diogelwch y ddau fath yn debyg iawn a bod croesfannau Sebra, mewn rhai achosion, yn fwy diogel.\nCroesfannau Toucan (Dau yn gallu croesi)\nDarperir y croesfannau hyn ar gyfer cerddwyr a seiclwyr, fel arfer mewn mannau lle mae llwybrau seiclo’n croesi ffyrdd prysur. Maent yn debyg i groesfan Puffin gyda’r groesfan yn cael ei rheoli gan fotwm i’w bwyso ar y bocs AROS. Ar groesfan Toucan mae arwydd o feic gwyrdd a choch hefyd ynghyd â’r dyn coch a gwyrdd mwy cyfarwydd. Y brif fantais i seiclwyr yw nad oes angen iddynt ddod oddi ar eu beic i groesi. Mae gan groesfannau Toucan hefyd synwyryddion i ddatgelu cerddwyr sy’n defnyddio’r groesfan. Nid oes arwydd o ddyn gwyrdd yn fflachio ac mae’n rhaid i yrwyr aros am olau gwyrdd.\nLlochesi i Gerddwyr\nMewn rhai mannau, lle na ellir cyfiawnhau lleoli croesfan cerddwyr, gellir rhoi lloches cerddwyr (ynys draffig). Mae’r rhain yn culhau’r ffordd ac yn caniatáu i gerddwyr ei chroesi mewn dau hanner gyda man diogel i aros yn y canol. Dylai cerddwyr groesi’n ofalus gan mai gan yrwyr mae’r flaenoriaeth ar ynysoedd traffig.


Sgwrsio Mosteiros. Sgwrsio am ddim gyda dieithryn ar hap yn syth o Mosteiros.\nCroeso i Chatroulette MosteirosCyswllt i berson aleatory unrhyw le yn y byd. Gyda Chatroulette Mosteiros gallwch ddewis rhwng yr opsiynau canlynol:- Sgwrs am ddim gyda phob math o bobl o Mosteiros. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Mosteiros:


Datganiad Ysgrifenedig: Cyfraith hygyrch i Gymru (16 Mawrth 2021) | LLYW.CYMRU\nDatganiad Ysgrifenedig: Cyfraith hygyrch i Gymru\nMae’r cyfyngiadau cyfreithiol eithriadol ar fywyd pob dydd pobl Cymru oherwydd y coronafeirws wedi arwain ffocws ar y gyfraith sydd efallai’n ddigynsail. Fel Llywodraeth rydym yn fwy ymwybodol nag erioed o'r angen i ddrafftio cyfreithiau sy'n glir ac i sicrhau eu bod wedi’u cyhoeddi'n effeithiol. Rydym wedi gwneud dros 190 o eitemau o is-ddeddfwriaeth treiddiol sy’n ymwneud ag ystod eang o amgylchiadau. Yr un mor bwysig, rydym hefyd wedi ceisio helpu pobl i ddeall y gyfraith gydag amryw o ddogfennau esboniadol defnyddiol.\nRydym wedi sicrhau bod yr holl is-ddeddfwriaeth yr ydym wedi'i gwneud wedi'i chyhoeddi i ran benodol o wefan LLYW.CYMRU, a'i chysylltu at ganllawiau penodol sydd wedi'u hanelu at y grwpiau o randdeiliaid perthnasol. Mae'r canllawiau hynny wedi ceisio sicrhau bod unigolion, busnesau a sefydliadau yn ymwybodol o'u cyfrifoldebau a'r gofynion arnynt. Rydym wedi ymdrechu'n galed i sicrhau bod y canllawiau'n cael eu diweddaru wrth i'r ddeddfwriaeth newid, ac rydym wedi sicrhau bod fersiynau cyfredol o'r prif Reoliadau sy’n gosod cyfyngiadau allweddol a'r Rheoliadau teithio rhyngwladol wedi bod ar gael yn y ddwy iaith. Yn fwy cyffredinol, rydym wedi ceisio sicrhau bod negeseuon syml, ond cyfreithiol gywir, yn cael eu cyfleu yn ein cyfathrebu.\nMae helpu pobl i ddeall y gyfraith yn systematig fel hyn yn torri tir newydd. Ond yn anffodus mae'n eithriad yn hytrach na'r norm. Er bod yr amser a'r adnoddau sydd eu hangen i helpu i esbonio'r cyfyngiadau coronafeirws wedi bod yn sylweddol, mae wedi amlygu sut y gellir cyflawni cyfraith fwy hygyrch hyd yn oed yn yr amgylchiadau anoddaf, ac rwyf am sicrhau bod mwy o'r math hwn o waith yn cael ei wneud mewn cyfnod mwy “arferol”. Mae'r gwaith hwn yn gwneud gwahaniaeth gan ei fod yn helpu pobl i ddeall eu hawliau a'u rhwymedigaethau. Yn y cyfamser, mae methu â gwneud hyn yn peryglu troseddoli unigolion yn ddiangen, yn tanseilio ein bwriadau polisi, a gall hyd yn oed danseilio rheolaeth y gyfraith ei hun.\nYr ydym ni fel Senedd yn deall hyn yn iawn, ac yr wyf yn ddiolchgar i Aelodau am eu cefnogaeth a'u diddordeb parhaus yng ngwaith y Llywodraeth i wella hygyrchedd cyfraith Cymru. Yn fwyaf nodedig, wrth gwrs, rydym wedi pasio Deddf Deddfwriaeth (Cymru) 2019, a mater i'r Llywodraeth nesaf fydd cyflwyno'r rhaglen ffurfiol gyntaf, o dan y Ddeddf honno, o weithgarwch i wneud cyfraith Cymru yn fwy hygyrch.\nFel Cwnsler Cyffredinol rwyf wedi bod yn glir ynglŷn â'r math o brosiectau y mae angen i ni ganolbwyntio arnynt, ac am yr amser a'r adnoddau y bydd hyn yn cymryd. Mae'r Llywodraeth hon eisoes wedi ymrwymo i ddau Fil cydgrynhoi ac mae gwaith eisoes ar y gweill ar rhain: a cydgrynhoi deddfwriaeth yr amgylchedd hanesyddol a symleiddio a moderneiddio cyfraith cynllunio. A chredaf y dylai prosiectau cydgrynhoi pellach ganolbwyntio ar feysydd cyfreithiol lle yr effeithir fwyaf ar hawliau, rhwymedigaethau a rhyddid unigolion.\nNid cydgrynhoi yw'r unig ffordd y gallwn wella hygyrchedd, ac yn unol â'r bwriadau a nodir yn Dyfodol Cyfraith Cymru (ymgynghoriad a gynhaliwyd ddiwedd 2019) mae gennym ni hefyd dair phrosiect ar y gweill i:\ndatblygu model i ddosbarthu deddfwriaeth yn ôl pwnc y cynnwys, a fydd yn darparu strwythur ar gyfer gwaith yn y dyfodol (a threfniadaeth Codau Cyfraith Cymru) a dull fydd yn galluogi i defnyddwyr y llyfr statud leoli a defnyddio deddfwriaeth;\ngwella ac ehangu'r deunydd esboniadol sydd ar gael ar wefan Cyfraith Cymru, ac yma mae'r gwersi a ddysgwyd o'n gwaith yn sicrhau bod deddfwriaeth y coronafeirws ar gael ac yn ddealladwy wedi bod o gymorth wrth i ni ystyried sut i fynd ati yn y dyfodol;\ngweithio gyda'r Archifau Gwladol i wella gwefan legislation.gov.uk ymhellach fel y gall defnyddwyr chwilio am cyfraith Cymru yn ôl pwnc y testun, a chael gafael ar fersiwn cyfredol o ddeddfwriaeth yn yr iaith Gymraeg.\nBydd Aelodau'n deall bod y dargyfeirio adnoddau i ymateb i'r pandemig wedi effeithio ar ein gallu i fwrw ymlaen gyda'r prosiectau hyn, ond mae ffocws o'r newydd arnynt bellach a fydd, yn fy marn i, yn arwain at ganlyniadau cadarnhaol yn fuan.\nMewn cyfnod cythryblus, efallai ei bod yn rhy hawdd i ni fel deddfwyr i anwybyddu cyfrifoldebau sy’n llai amlwg, ond eto sydd yn sylfaenol; a hyderaf y bydd y Senedd nesaf, a'r Llywodraeth nesaf, yn parhau i werthfawrogi bod hwn yn waith pwysig sydd angen i ni barhau i’w gwblhau.


Dysgwch am y Polar Annulus a'i ddefnydd\nGronynnau < 10um (mesuriad awr)Gronynnau < 2.5um (mesuriad awr)Gronynnau < 1um (mesuriad awr)Gronyn mewn Daliant CyflawnCyflymder y gwynt modeluTymheredd modeluCyfeiriad y GwyntCyflymder y Gwynt\nDewiswch un o'r opsiynau Cyfnod er mwyn rheoli sut caiff y cyfnod ei gyflwyno ar hyd radiws y plot. Mae 'Rhagosodiad' yn cynhyrchu plot sy'n dangos amrywiadau dyddiol yn ôl oriau'r dydd a chyfeiriad y gwynt a all, er enghraifft, amlygu ffynhonnell traffig ffyrdd. Bydd 'Diwrnod yr wythnos' yn plotio amrywiadau yn ôl diwrnod yr wythnos felly mae'n ddefnyddiol wrth amlygu gwahaniaethau gydol yr wythnos waith a'r penwythnosau. Bydd dewis 'Tymor' yn gosod y data yn eu tymhorau priodol gan ddangos tueddiadau o dymor i dymor. Nid yw'r opsiwn 'Tueddiad' yn gosod y data, yn hytrach mae'n dangos amrywiadau yn ôl cyfeiriad y gwynt dros y cyfnod cyfan.


Mae’r gwasanaeth Sain Ddisgrifio yn golygu ei bod hi’n gallu dilyn cyfresi poblogaidd S4C. “Yn y gorffennol, dwi wedi dechrau gwylio cyfres gan wybod y bydd fy ffrindiau yn siŵr o siarad amdani, ond wedi danto a diffodd y teledu am nad oeddwn i’n gallu dilyn y stori. Ond mae’r gwasanaeth Sain Ddisgrifio yn caniatáu i mi wylio rhaglenni poblogaidd ac ymuno yn y sgwrs gyda fy ffrindiau,” meddai Rhian, a fu’n gweithio i Llyfrau Llafar Cymru tan ei hymddeoliad yn ddiweddar. “Y broblem yw bod llawer o raglenni yn dechrau gyda golygfeydd a cherddoriaeth a phethau’n digwydd, ond dim dialog. Mae’r sylwebaeth Sain Ddisgrifio yn gosod yr olygfa i chi rhwng y darnau lle mae pobl yn siarad.”\nGall y sylwebaeth gynnwys disgrifiadau o ddilyniant mewn plot, mynegiant gweledol, iaith y corff, gwisg a golygfeydd. “Mae yn bendant yn gwneud gwahaniaeth pan fydda i’n mynd ati i ddewis pa raglen i’w gwylio,” ychwanega Rhian.


2Ki 3 | CYM | STEP | Pan oedd Jehosaffat wedi bod yn frenin ar Jwda am un deg wyth o flynyddoedd, dyma Joram, mab Ahab, yn dod yn frenin ar Israel yn Samaria. Bu'n frenin am un deg dwy o flynyddoedd.\n1Pan oedd Jehosaffat wedi bod yn frenin ar Jwda am un deg wyth o flynyddoedd, dyma Joram, mab Ahab, yn dod yn frenin ar Israel yn Samaria. Bu'n frenin am un deg dwy o flynyddoedd. 2Gwnaeth bethau drwg iawn yng ngolwg yr Arglwydd. Ond doedd e ddim mor ddrwg â'i dad a'i fam. Roedd e wedi cael gwared â'r golofn gysegredig i Baal roedd ei dad wedi ei gwneud. 3Ond roedd yn dal i addoli'r eilunod roedd Jeroboam fab Nebat wedi eu codi i achosi i bobl Israel bechu. Roedd yn gwrthod yn lân cael gwared â nhw.\n4Roedd Mesha, brenin Moab yn cadw defaid. Roedd rhaid iddo dalu treth bob blwyddyn i frenin Israel – can mil o ŵyn a gwlân can mil o hyrddod. 5Ond pan fu farw'r brenin Ahab, dyma frenin Moab yn gwrthryfela yn erbyn brenin newydd Israel. 6Felly dyma'r Brenin Joram yn mynd allan o Samaria a galw byddin Israel i gyd at ei gilydd. 7A dyma fe'n anfon neges at Jehosaffat, brenin Jwda, yn dweud, “Mae brenin Moab wedi gwrthryfela yn fy erbyn i. Ddoi di gyda mi i ryfel yn erbyn Moab?”\nA dyma Jehosaffat yn ateb, “Dw i gyda ti, a bydd fy myddin i gyda dy fyddin di.” 8Yna dyma fe'n gofyn, “Pa ffordd awn ni?” A dyma Joram yn ateb, “Ar hyd y ffordd drwy anialwch Edom.”\n9Felly dyma frenin Israel, brenin Jwda a brenin Edom yn mynd y ffordd hir rownd. Cymerodd saith diwrnod, a doedd ganddyn nhw ddim dŵr i'r milwyr na'r anifeiliaid oedd gyda nhw. 10“O, na!” meddai brenin Israel, “Ydy'r Arglwydd wedi'n galw ni dri brenin allan er mwyn i frenin Moab ein curo ni?”\n11Yna dyma Jehosaffat yn gofyn, “Oes yna un o broffwydi'r Arglwydd yma, i ni holi'r Arglwydd trwyddo?”\n“Oes,” meddai un o weision Joram, “Eliseus fab Shaffat, oedd yn arfer helpu ▼\n▼3:11 helpu Hebraeg, “tywallt dŵr dros ddwylo”\n12A dyma Jehosaffat yn dweud, “Mae e'n un sy'n deall meddwl yr Arglwydd.” Felly dyma frenin Israel, Jehosaffat a brenin Edom yn mynd i'w weld.\n13Dyma Eliseus yn dweud wrth frenin Israel, “Gad lonydd i mi. Dos at broffwydi dy dad neu broffwydi dy fam!” Ond dyma frenin Israel yn ateb, “Na, yr Arglwydd sydd wedi'n galw ni dri brenin allan er mwyn i frenin Moab ein curo ni!”\n14A dyma Eliseus yn ateb, “Yr Arglwydd holl-bwerus dw i'n ei wasanaethu. Mor sicr â'i fod e'n fyw, fyddwn i'n cymryd dim sylw ohonot ti o gwbl oni bai am y parch sydd gen i at y Brenin Jehosaffat. 15Nawr dewch â rhywun sy'n canu'r delyn ata i.” Wrth i'r telynor ganu dyma Eliseus yn dod dan ddylanwad yr Arglwydd. 16A dyma fe'n dweud, “Dyma mae'r Arglwydd yn ei ddweud: ‘Gwnewch ffosydd yn y dyffryn yma.’ 17Ie, dyma mae'r Arglwydd yn ei ddweud: ‘Welwch chi ddim gwynt na glaw, ond bydd y dyffryn yma'n llawn dŵr. Byddwch chi a'ch anifeiliaid yn gallu yfed.’ 18Mae'n beth mor hawdd i'r Arglwydd ei wneud. A byddwch chi'n ennill y frwydr yn erbyn Moab hefyd. 19Dych chi i ddinistrio'r caerau amddiffynnol a'r trefi pwysig eraill i gyd. Dych chi i dorri'r coed ffrwythau i gyd, llenwi pob ffynnon gyda pridd, a difetha pob darn o dir da gyda cherrig.”\n20Y bore wedyn, tua'r adeg roedden nhw'n arfer cyflwyno aberth i'r Arglwydd, dyma ddŵr yn dechrau llifo i lawr o gyfeiriad Edom a llenwi pobman.\n21Roedd pobl Moab wedi clywed fod y brenhinoedd yn ymosod. Felly dyma nhw'n galw pawb oedd ddigon hen i gario arfau at ei gilydd, a mynd i ddisgwyl wrth y ffin.\n22Pan gododd byddin Moab y bore wedyn, roedd yr haul yn tywynnu ar y dŵr. Roedd yn edrych yn goch fel gwaed i bobl Moab. 23“Mae'n rhaid bod y brenhinoedd wedi ymladd yn erbyn ei gilydd,” medden nhw. “Dewch, bobl Moab, i gasglu'r ysbail!”\n24Ond pan gyrhaeddon nhw wersyll Israel, dyma fyddin Israel yn codi ac ymosod arnyn nhw, nes i Moab orfod ffoi. Aeth byddin Israel ar eu holau a'u taro. 25Dyma nhw'n dinistrio'r trefi i gyd, ac roedd pob dyn yn taflu carreg ar y tir da nes roedd y caeau'n llawn cerrig. Dyma nhw'n llenwi pob ffynnon gyda phridd, a torri i lawr pob coeden ffrwythau. Yn y diwedd dim ond Cir-chareseth oedd ar ôl. A dyma'r milwyr gyda ffyn tafl yn ei hamgylchynu ac ymosod arni hithau hefyd.\n26Pan oedd brenin Moab yn gweld ei fod yn colli'r frwydr, dyma fe'n mynd â saith gant o filwyr gyda chleddyfau i geisio torri trwy rengoedd brenin Edom; ond methu wnaeth e. 27Felly dyma fe'n cymryd ei fab hynaf, yr un oedd i fod yn frenin ar ei ôl, a'i losgi yn aberth ar ben y wal.\nTrodd hi'n ffyrnig yn erbyn Israel, a dyma nhw'n rhoi'r gorau i'r frwydr a mynd yn ôl i'w gwlad eu hunain.


Dr Nick Jones - Prifysgol Abertawe\nSwyddfa Academaidd - 205\nDyfarnwyd PhD i Nick o Ysgol Feddygaeth Prifysgol Abertawe yn 2017 yn ymchwilio i rôl metaboledd wrth lywodraethu ymateb imiwn addasol dynol. Mae gan Nick ddiddordebau cryf yn rôl metaboledd o fewn y system imiwnedd, gan drosi tuag at afiechydon fel canser. Yn benodol, nod Nick yw deall rôl tanwydd dietegol a'u heffaith ar ffitrwydd a swyddogaeth celloedd T mewn lleoliadau iach a chlefydau. Y nod cyffredinol yw trosi'r ymchwil tuag at leoliad clinigol i wella effeithiolrwydd strategaethau imiwnotherapi lluosog.\nMae Nick yn darlithio ar y rhaglenni gradd Geneteg a Biocemeg BSc ac MSci. Yn benodol, mae addysgu Nick yn canolbwyntio ar addysgu ar sail ymchwil sy’n cyfrannu at fodiwlau fel Imiwnopatholeg Ddynol, Geneteg Canser, Technegau Biofeddygol a Chyfathrebu Gwyddoniaeth (cydlynydd modiwlau). Yn ogystal, mae Nick yn ymfalchïo mewn hyfforddi myfyrwyr BSc ac MSci yn ystod eu prosiectau ymchwil blwyddyn olaf. Mae nifer o gyn-fyfyrwyr yn y labordy wedi cyfrannu fel awduron ar gyhoeddiadau gwyddonol ac wedi mynd ymlaen i ddilyn PhD yn fewnol ac yn allanol.\nAr ôl cael ei actifadu, mae celloedd-T dynol yn mabwysiadu metaboledd anabolig i danio gofynion biosynthetig ac egnïol. Mae'r ailweirio metabolaidd hwn yn cefnogi blastogenesis a chynhyrchu cyfryngwyr eraill sy'n seiliedig ar imiwnedd fel cytocinau i yrru'r ymateb imiwn addasol. Mae ymchwil Nicks yn canolbwyntio ar blastigrwydd metabolig celloedd-T dynol sy’n cynnwys sut mae celloedd-T yn addasu i gyfyngu neu drin maetholion gan ddefnyddio dulliau ffarmacolegol. Mae gan Nick ddiddordeb craidd mewn symud i ffwrdd o ddulliau traddodiadol in vitro, gan symud ymchwil tuag at ddulliau ex vivo ac in vivo er mwyn cael cynrychiolaeth gywirach i ofynion metabolaidd celloedd-T dynol. Ar hyn o bryd, mae Nick yn gweithio ar sawl dull o ddeall a optimeiddio strategaethau imiwnotherapiwtig.\nMae gan Nick gydweithrediad clinigol gweithredol gyda'r adran haematoleg ym Mwrdd Iechyd Prifysgol Bae Abertawe.\nMae cydweithrediadau academaidd Nick yn ymestyn ledled y DU a ledled y byd gan gynnwys Iwerddon ac UDA.\nRepurposed drug targeting of metabolic flexibility in the tumour microenvironment (cyfredol)\nIdentification and Characterisation of The Immune Response to Salmonella-mediated Cancer Therapy and Its Use in Developing Combination Cancer Therapy (cyfredol)\nThe role of lipoxygenases in evasion of ferroptotic programmed cell death in ovarian cancer (dyfarnwyd 2022)\nEffect of c-MYC Knockdown on PD-L1 Expression in Colorectal Cancer (dyfarnwyd 2021)